
LES  ŒVVRES 
FRANÇOYS  VILLON 

DE  PARIS  CONTENANT 

C  les  Lais, 

€L  le  Testament, 

C  les  Ballades  et  les  Poésies. 


PARIS, 

Aux  Éditions  de  la  Sirène. 


LES  LAIS 


an  quatre  cens  cinquante  six, 
je,  Françoys  Villon,  escollier, 
Considérant,  de  sens  rassis, 
Le  frain  aux  dens,  franc  au  collier, 
Qu'on  doit  ses  oeuvres  conseillier 
Comme  Vegece  le  raconte, 
Sage  Rommain,  grant  conseillier, 


Ou  autrement  on  se  mesconte... 


En  ce  temps  que  j'ay  dit  devant, 
Sur  le  Noël,  morte  saison, 
Que  les  loups  se  vivent  de  vent 
Et  qu'on  se  tient  en  sa  maison, 
Pour  le  frimas,  près  du  tison, 
Me  vint  ung  vouloir  de  brisier 
La  très  amoureuse  prison 
Qui  souloit  mon  cuer  debrisier. 


-  p<a 
tsïè 

Je  le  feis  en  telle  façon, 
Voyant  celle  devant  mes  yeulx 
Consentant  a  ma  desfaçon, 
Sans  ce  que  ja  luy  en  fust  mieulx; 
Dont  je  me  dueil  et  plains  aux  cieulx, 
En  requérant  d'elle  venjance 
A  tous  les  dieux  venerieux, 
Et  du  grief  d'amours  allejance, 

Et  se  j'ay  prins  en  ma  faveur 
Ces  doulx  regars  et  beaux  semblans 
De  très  décevante  saveur 
Me  trespersans  jusques  aux  flans, 
Bien  ilz  ont  vers  moy  les  piez  blans 
Et  me  faillent  au  grant  besoing. 
Planter  me  fault  autres  complans 
Et  frapper  en  ung  autre  coing. 

Le  regart  de  celle  m'a  prins 
Qui  m'a  esté  félonne  et  dure  : 
Sans  ce  qu'en  riens  aye  mesprins, 
Veult  et  ordonne  que  j'endure 
La  mort,  et  que  plus  je  ne  dure  ; 
Si  n'y  voy  secours  que  fouïr. 
Rompre  veult  la  vive  souldure, 
Sans  mes  piteux  regretz  oïr  ! 

Pour  obvier  à  ces  dangiers, 
Mon  mieulx  est,  ce  croy,  de  partir 


536920 

fjIBRART 


4 


Adieu  !  Je  m'en  vois  a  Angiers  : 
Puisqu'el  ne  me  veult  impartir 
Sa  grâce,  ne  me  départir 
Par  elle  meurs,  les  membres  sains  ; 


Au  fort,  je  suis  amant  martir 
Du  nombre  des  amoureux  sains. 


Combien  que  le  départ  me  soit 
Dur,  si  faut  il  que  je  leslongne  : 
Comme  mon  povre  sens  conçoit, 
Autre  que  moy  est  en  quelongne, 
Dont  oncques  soret  de  Boulongne 
Ne  fut  plus  altéré  d'umeur. 
C'estjpour  moy  piteuse  besongne  : 
Dieu  en  vueille  oïr  ma  clameur  ! 

Et  puis  que  départir  me  fault, 
Et  du  retour  ne  suis  certain 
(Je  ne  suis  homme  sans  desfault 
Ne  qu'autre  d'assier  ne  d'estain, 
Vivre  aux  humains  est  incertain 
Et  après  mort  n'y  a  relaiz, 
Je  m'en  vois  en  pays  loingtain). 
Si  establis  ces  presens  laiz. 


Premièrement,  ou  nom  du  Pere, 
Du  Filz  et  du  Saint  Esperit, 
Et  de  sa  glorieuse  Mere 
Par  qui  grâce  riens  ne  périt, 
Je  laisse,  de  par  Dieu,  mon  bruit 
A  maistre  Guillaume  Villon, 
Qui  en  l'onneur  de  son  nom  bruit, 


Mes  tentes  et  mon  pavillon. 

Item,  à  celle  que  j'ai  dit, 
Qui  si  durement  m'a  chassié, 
due  je  suis  de  joye  interdit 
Et  de  tout  plaisir  dechassié, 
Je  laisse  mon  cuer  enchassié, 
Palle,  piteux,  mort  et  transy  : 
Elle  m'a  ce  mal  pourchassié, 
Mais  Dieu  luy  en  face  mercy  ! 


Item,  a  maistre  Ythier  Marchant, 
Auquel  je  me  sens  très  tenu. 
Laisse  mon  branc  d'assier  tranchant, 
Ou  a  maistre  Jehan  le  Cornu, 
Qui  est  en  gaige  détenu 
Pour  ung  escot  huit  solz  montant  ; 
Si  vueil,  selon  le  contenu, 
Qu'on  leur  livre,  en  le  rachetant. 


Item,  je  laisse  a  Saint  Amant 
Le  Cheval  Blanc,  avec  la  Mulle, 
Et  a  Blarru  mon  dyamant 
Et  ÏAsne  Royé  qui  reculle. 
Et  le  décret  qui  articulle 
Omnis  utriusque  sexus, 
Contre  la  Carmeliste  bulle 
Laisse  aux  curez,  pour  mettre  sus. 

Et  a  maistre  Robert  Valee, 
Povre  clerjot  en  Parlement, 
Qui  n'entent  ne  mont  ne  vallée, 
J'ordonne  principalement 
Qu'on  luy  baille  legierement 
Mes  brayes,  estans  aux  Trumittieres, 
Pour  coefTer  plus  honnestement 
S'amye  Jehanne  de  Millieres. 

Pour  ce  qu'il  est  de  lieu  honneste, 
Fault  qu'il  soit  mieulx  recompensé, 
Car  Saint  Esperit  l'admoneste, 
Obstant  ce  qu'il  est  insensé  ; 
Pour  ce,  je  me  suis  pourpensé, 
Puis  qu'il  n'a  sens  ne  qu'une  aulmoire, 
A  recouvrer  sur  Maupensé, 
Qu'on  lui  baille  l'Art  de  Mémoire. 

Item,  pour  assigner  la  vie 
Du  dessusdit  maistre  Robert, 

(Pour  Dieu,  n'y  ayez  point  d'envie  !) 
Mes  parens,  vendez  mon  haubert, 
Et  que  l'argent,  ou  la  plus  part, 
Soit  emploié,  dedans  ces  Pasques, 
A  acheter  à  ce  poupart 
Une  fenestre  emprés  Saint  Jaques. 

Item,  laisse  et  donne  en  pur  don 
Mes  gans  et  ma  hucque  de  soye 
A  mon  amy  Jacques  Cardon, 
Le  glan  aussi  d'une  saulsoye, 
Et  tous  les  jours  une  grasse  oye 
Et  ung  chappon  de  haulte  gresse, 
Dix  muys  de  vin  blanc  comme  croye, 
Et  deux  procès,  que  trop  n'engresse. 


Item,  je  laisse  à  ce  noble  homme, 
Régnier  de  Montigny,  troys  chiens; 
Aussi  a  Jehan  Raguier  la  somme 
De  cent  frans,  prins  sur  tous  mes  biens. 
Mais  quoy  ?  Je  n'y  comprens  en  riens 


Ce  que  je  pourray  acquérir  : 

On  ne  doit  trop  prendre  des  siens, 

Ne  son  amy  trop  surquerir. 

Item,  au  seigneur  de  Grigny 
Laisse  la  garde  de  Nijon, 
Et  six  chiens  plus  qu'à  Montigny, 
Vicestre,  chastel  et  donjon; 
Et  a  ce  malostru  chanjon, 
Moutonnier,  qu'il  tient  en  procès, 
Laisse  trois  coups  d'ung  escourjon, 
Et  couchier,  paix  et  aise,  es  ceps. 


Et  a  maistre  Jaques  Raguier 
Laisse  l'Abruvouër  Popin, 
Pesches,  poires,  sucre,  figuier, 
Tousjours  le  chois  d'ung  bon  loppin, 
Le  trou  de  la  Pomme  de  Pin, 


Clos  et  couvert,  au  feu  la  plante, 

Emmailloté  en  jacoppin; 

Et  qui  voudra  planter,  si  plante. 

Item,  a  maistre  Jehan  Mautaint 
Et  maistre  Pierre  Basanier, 
Le  gré  du  seigneur  qui  attaint 
Troubles,  forfaiz,  sans  espargnier; 
Et  a  mon  procureur  Fournier, 
Bonnetz  cours,  chausses  semelees, 
Taillées  sur  mon  cordouannier, 
Pour  porter  durant  ces  gelées. 

Item,  a  Jehan  Trouvé,  bouchier, 
Laisse  le  Mouton  franc  et  tendre, 
Et  ung  tacon  pour  esmouchier 
Le  Beuf  Couronné  qu'on  veult  vendre, 
Ou  la  Vache  :  qui  pourra  prendre 
Le  vilain  qui  la  trousse  au  col, 
S'il  ne  la  rent,  qu'on  le  puist  pendre 
Ou  estrangler  d'ung  bon  licol  ! 

Item,  au  Chevalier  du  Guet, 
Le  Hëaulme  luy  establis  ; 
Et  aux  piétons  qui  vont  d'aguet 
Tastonnant  par  ces  establis, 
Je  leur  laisse  deux  beaux  riblis, 
La  Lanterne  a  la  Pierre  au  Let. 


Voire,  mais  j'auray  les  Troys  Lis, 
S'ilz  me  mainent  en  Chastellet. 

Item,  a  Perrenet  Marchant, 
Qu'on  dit  le  Bastart  de  la  Barre, 
Pour  ce  qu'il  est  très  bon  marchant, 
Luy  laisse  trois  gluyons  de  fuerre 
Pour  estendre  dessus  la  terre 
A  faire  l'amoureux  mestier, 
Ou  il  luy  fauldra  sa  vie  querre, 
Car  il  ne  scet  autre  mestier. 

Item,  au  Loup  et  a  Cholet 
Je  laisse  a  la  fois  ung  canart 
Prins  sur  les  murs,  comme  on  souloit, 
Envers  les  fossez,  sur  le  tart, 
Et  a  chascun  ung  grant  tabart 
De  cordelier  jusques  aux  piez, 
Busche,  charbon  et  poix  au  lart, 
Et  mes  houseaulx  sans  avantpiez. 

De  rechief,  je  laisse,  en  pitié, 
A  trois  petis  enfants  tous  nus 
Nommez  en  ce  présent  traictié, 
Povres  orphelins  impourveus, 
Tous  deschaussiez,  tous  despourveus, 
Et  desnuez  comme  le  ver  ; 
J'ordonne  qu'ilz  soient  pourveus, 
Au  moins  pour  passer  cest  yver  : 

Premièrement,  Colin  Laurens, 
Girart  Gossouyn  et  Jehan  Marceau, 
Despourveus  de  biens,  de  parens, 
Qui  n'ont  vaillant  lance  d'ung  seau, 
Chascun  de  mes  biens  ung  fesseau, 
Ou  quatre  blans,  s'ilz  l'ayment  mieulx. 
Hz  mengeront  maint  bon  morceau, 
Les  enfans,  quant  je  seray  vieulx! 

Item,  ma  nominacion, 
Que  j'ay  de  l'Université, 
Laisse  par  resignacion 
Pour  seclurre  d'aversité 
Povres  clers  de  ceste  cité 
Soubz  cest  intendit  contenus  ; 
Charité  m'y  a  incité, 
Et  Nature,  les  voiant  nus  : 

C'est  maistre  Guillaume  Cotin 
Et  maistre  Thibault  de  Victry, 
Deux  povres  clers,  parlans  latin, 
Paisibles  enfans,  sans  estry, 
Humbles,  bien  chantans  au  lectry; 
Je  leur  laisse  cens  recevoir 
Sur  la  maison  Guillot  Gueuldry, 
En  attendant  de  mieulx  avoir. 

Item,  et  j 'ad j oings  a  la  Crosse 
Celle  de  la  rue  Saint  Anthoine, 


Ou  ung  billart  de  quoy  on  crosse, 
Et  tous  les  jours  plain  pot  de  Saine  ; 
Aux  pijons  qui  sont  par  essoine 
Enserrez  soubz  trappe  volliere, 
Mon  mirouër  bel  et  ydoine 
Et  la  grâce  de  la  geolliere. 

Item,  je  laisse  aux  hospitaux 
Mes  chassiz  tissus  d'arigniee, 
Et  aux  gisans  soubz  les  estaux, 
Chascun  sur  l'oeil  une  grongniee, 
Trembler  a  chiere  renfrongniee, 
Megres,  velus  et  morfondus, 
Chausses  courtes,  robe  rongniee, 
Gelez,  murdris  et  enfondus. 

Item,  je  laisse  a  mon  barbier 
Les  rongneures  de  mes  cheveulx, 
Plainement  et  sans  destourbier  ; 
Au  savetier  mes  souliers  vieulx, 
Et  au  freppier  mes  habitz  tieulx 
Que,  quant  du  tout  je  les  délaisse 
Pour  moins  qu'ilz  ne  cousterent  neufz 
Charitablement  je  leur  laisse. 

Item,  je  laisse  aux  Mendians, 
Aux  Filles  Dieu  et  aux  Béguines, 
Savoureux  morceaulx  et  frians, 
Flaons,  chappons  et  grasses  gelines, 


Et  puis  preschier  les  Quinze  Signes, 
Et  abatre  pain  a  deux  mains. 
Carmes  chevauchent  noz  voisines, 
Mais  cela,  ce  n'est  que  du  mains. 

Item,  laisse  le  Mortier  d'Or 
A  Jehan,  l'espicier,  de  la  Garde, 
Une  potence  de  Saint  Mor, 
Pour  faire  ung  broyer  a  moustarde. 
A  celluy  qui  fist  l'avant  garde 
Pour  faire  sur  moy  griefz  exploiz, 
De  par  moy  saint  Anthoine  larde  ! 
Je  ne  luy  feray  autre  laiz. 

Item,  je  laisse  a  Merebeuf 
Et  a  Nicolas  de  Louvieux, 
A  chascun  l'escaille  d'ung  œuf, 
Plaine  de  frans  et  d'escus  vieulx. 
Quant  au  concierge  de  Gouvieulx, 
Pierre  de  Rousseville,  ordonne, 
Pour  le  donner  entendre  mieulx, 
Escus  telz  que  Je  Prince  donne. 

Finablement,  en  escripvant, 
Ce  soir,  seulet,  estant  en  bonne, 
Dictant  ces  laiz  et  descripvant, 
J'oïs  la  cloche  de  Serbonne 
Qui  tousjours  a  neuf  heures  sonne 
Le  Salut  que  l'Ange  prédit; 


Si  suspendis  et  mis  cy  bonne 
Pour  prier  comme  le  cuer  dit. 

Ce  faisant,  je  m'entroublié, 
Non  pas  par  force  de  vin  boire, 
Mon  esperit  comme  lié  ; 
Lors  je  sentis  dame  Mémoire 
Reprendre  et  mettre  en  son  aumoire 
Ses  espèces  collateralles, 
Oppinative  faulce  et  voire, 
Et  autres  intellectualles, 

Et  mesmement  l'estimative, 
Par  quoy  prospective  nous  vient, 
Similative,  formative, 
Desquelz  bien  souvent  il  advient 
Que,  par  leur  trouble,  homme  devient 
Fol  et  lunatique  par  mois  : 
Je  i'ay  leu,  se  bien  m'en  souvient, 
En  Aristote  aucunes  foiz. 

Dont  le  sensitif  s'esveilla 
Et  esvertua  Fantasie, 
Qui  tous  organes  resveilla, 
Et  tint  la  souvraine  partie 
En  suspens  et  comme  amortie 
Par  oppression  d'oubliance 
Qui  en  moy  s'estoit  espartie 
Pour  monstrer  des  sens  l'aliance.  ' 


Ié 

Puis  que  mon  sens  fut  a  repos 
Et  l'entendement  demeslé, 
Je  cuidé  finer  mon  propos; 
Mais  mon  ancre  trouvé  gelé 
Et  mon  cierge  trouvé  soufflé  ; 
De  feu  je  n'eusse  peu  finer; 
Si  m'endormis,  tout  enmouflé, 
Et  ne  peus  autrement  finer. 

Fait  au  temps  de  ladite  date 
Par  le  bien  renommé  Villon, 
Qui  ne  menjue  figue  ne  date. 
Sec  et  noir  comme  escouvillon, 
Il  n'a  tente  ne  pavillon 
Qu'il  n'ait  laissié  a  ses  amis, 
Et  n'a  mais  qu'ung  peu  de  billon 
Qui  sera  tantost  a  fin  mis. 


LE  TESTAMENT 

n  Tan  de  mon  trentiesme  aage, 
due  toutes  mes  hontes  j'eus  beues, 
Ne  du  tout  fol,  ne  du  tout  sage, 
Non  obstant  maintes  peines  eues, 
Lesquelles  j'ay  toutes  receues 
Soubz  la  main  Thibault  d'Aussigny 
S'evesque  il  est,  seignant  les  rues, 
Qu'il  soit  le  mien  je  le  regny. 

Mon  seigneur  n'est  ne  mon  evesque, 
Soubz  luy  ne  tiens,  si  n'est  en  friche; 
Foy  ne  luy  doy  n'hommage  avecque, 
Je  ne  suis  son  serf  ne  sa  biche. 
Peu  m'a  d'une  petite  miche 
Et  de  froide  eau  tout  ung  esté  ; 
Large  on  estroit,  moult  me  fut  chiche  : 
Tel  luy  soit  Dieu  qu'il  m'a  esté  ! 

Et  s'aucun  me  vouloit  reprendre 
Et  dire  que  je  le  mauldis, 
Non  fais,  se  bien  le  scet  comprendre  ; 
En  riens  de  luy  je  ne  mesdis. 
Vecy  tout  le  mal  que  j'en  dis  : 
S'il  m'a  esté  misericors, 
Jhesus,  le  roy  de  Paradis, 
Tel  luy  soit  a  l'ame  et  au  corps  ! 

Et  s'esté  m'a  dur  et  cruel 
Trop  plus  que  cy  ne  le  raconte, 


2J 


Je  vueil  que  le  Dieu  éternel 

Luy  soit  donc  semblable  a  ce  compte... 

Et  l'Eglise  nous  dit  et  compte 

Que  prions  pour  noz  ennemis  : 

Je  vous  diray  :  «  J'ay  tort  et  honte, 

Quoi  qu'il  m'ait  fait,  a  Dieu  remis  !  » 

Si  prieray  pour  luy  de  bon  cuer, 
Par  l'ame  du  bon  feu  Cotart! 
Mais  quoy?  ce  sera  donc  par  cuer, 
Car  de  lire  je  suis  fetart. 
Prière  en  feray  de  Picart  ; 
S'il  ne  la  scet,  voise  l'aprendre, 
S'il  m'en  croit,  ains  qu'il  soit  plus  tart, 
A  Douai  ou  a  l'Isle  en  Flandre  ! 

Combien,  se  oyr  veult  qu'on  prie 
Pour  luy,  foy  que  doy  mon  baptesme  ! 
Obstant  qu'a  chascun  ne  le  crye, 
Il  ne  fauldra  pas  a  son  esme. 
Ou  Psaultier  prens,  quant  suis  a  mesme, 
Qui  n'est  de  beuf  de  cordouen, 
Le  verselet  escript  septiesme 
Du  psëaulme  Deus  laùdem. 

Si  prie  au  benoist  fils  de  Dieu, 
Qu'a*  tous  mes  besoings  je  reclame, 
Que  ma  povre  prière  ait  lieu 
Vers  luy,  de  qui  tiens  corps  et  ame, 

Qui  m'a  préservé  de  maint  blasme 
Et  franchy  de  vile  puissance. 
Loué  soit  il,  et  Nostre  Dame, 
Et  Loys,  le  bon  roy  de  France! 

Auquel  doint  Dieu  Peur  de  Jacob 
Et  de  Salmon  l'onneur  et  gloire  ; 
Quant  de  proesse,  il  en  a  trop, 
De  force  aussi,  par  marne,  voire! 
En  ce  monde  cy  transitoire, 
Tant  qu'il  a  de  long  et  de  lé, 
Affin  que  de  luy  soit  mémoire, 
Vivre  autant  que  Mathusalé  ! 

Et  douze  beaux  enfants,  tous  masles, 
Voire  de  son  chier  sang  royal, 
Aussi  preux  que  fut  le  grand  Charles, 
Conceus  en  ventre  nupcial, 
Bons  comme  fut  sainct  Marcial  ! 
Ainsi  en  preigne  au  feu  Dauphin  ! 
Je  ne  luy  souhaite  autre  mal, 
Et  puis  Paradis  a  la  fin. 

Pour  ce  que  foible  je  me  sens 
Trop  plus  de  biens  que  de  santé, 
Tant  que  je  suis  en  mon  plain  sens, 
Si  peu  que  Dieu  m'en  a  presté, 
Car  d'autre  ne  l'ay  emprunté, 
J'ay  ce  testament  très  estable, 


Faict,  de  dernière  voulenté, 
Seul  pour  tout  et  irrévocable. 


Escript  Fay  l'an  soixante  et  ung, 
due  le  bon  roy  me  délivra 

De  la  dure  prison  de  Mehun, 

Et  que  vie  me  recouvra, 

Dont  suis,  tant  que  mon  corps  vivra, 

Tenu  vers  luy  m'humilier, 

Ce  que  feray  tant  qu'il  mourra  : 

Bienfait  ne  se  doit  oublier. 

Or  est  vray  qu'après  plainz  et  pleurs 
Et  angoisseux  gemissemens, 
Après  tristesses  et  douleurs, 
Labeurs  et  griefz  cheminemens, 
Travail  mes  lubres  sentemens, 
Esguisez  comme  une  pelote, 
M'ouvrit  plus  que  tous  les  Commens 
D'Averroys  sur  Aristote. 

Combien  qu'au  plus  fort  de  mes  maulx, 
En  cheminant  sans  croix  ne  pille, 
Dieu,  qui  les  pèlerins  d'Esmaus 
Conforta,  ce  dit  l'Evangille, 
Me  monstra  une  bonne  ville 
Et  pourveut  du  don  d'espérance  ; 
Combien  que  le  pécheur  soit  vile, 
Riens  ne  hayt  que  persévérance. 

Je  suys  pécheur,  je  le  sçay  bien  ; 
Pourtant  ne  veult  pas  Dieu  ma  mort, 
Mais  convertisse  et  vive  en  bien, 
Et  tout  autre  que  pechié  mort. 


Combien  qu'en  pechié  soye  mort, 
Dieu  vit,  et  sa  miséricorde, 
Sa  conscience  me  remort, 
Par  sa  grâce  pardon  m'accorde. 

Et,  comme  le  noble  Rommant 
De  la  Rose  dit  et  confesse 
En  son  premier  commencement 
Qu'on  doit  jeune  cuer  en  jeunesse, 
Quant  on  le  voit  viel  en  viellesse, 
Excuser,  helas!  il  dit  voir; 
Ceulx  donc  qui  me  font  telle  presse 
En  meurté  ne  me  vouldroient  veoir. 

Se,  pour  ma  mort,  le  bien  publique 
D'aucune  chose  vaulsist  mieulx, 
A  mourir  comme  ung  homme  inique 
Je  me  jugasse,  ainsi  m'aist  Dieux  ! 
Griefz  ne  faiz  a  jeunes  n'a  vieulx, 
Soie  sur  piez  ou  soie  en  bière  : 
Les  mons  ne  bougent  de  leurs  lieux, 
Pour  ung  povre,  n'avant  n'arriére. 

Ou  temps  qu'Alixandre  régna, 
Ung  homs  nommé  Diomedès 
Devant  lui  on  lui  amena, 
Engrillonné  poulces  et  des 
Comme  ung  larron,  car  il  fut  des 
Escumeurs  que  voions  courir; 


Si  fut  mis  devant  ce  cadès, 
Pour  estre  jugié  a  mourir. 

L'empereur  si  l'araisonna  : 
«  Pourquoi  es  tu  larron  en  mer?  » 
L'autre  responce  luy  donna  : 
«  Pourquoi  larron  me  faiz  nommer? 
Pour  ce  qu'on  me  voit  escumer 
En  une  petiote  fuste  ? 
Se  comme  toy  me  peusse  armer, 
Comme  toy  empereur  je  feusse. 

«  Mais  que  veux  tu  ?  De  ma  fortui 
Contre  qui  ne  puis  bonnement, 
Qui  si  faulcement  me  fortune, 
Me  vient  tout  ce  gouvernement. 
Excusez  moy  aucunement 
Et  saichiez  qu'en  grant  povreté, 
(Ce  mot  se  dit  communément) 
Ne  gist  pas  grande  loyauté.  » 

Quant  l'empereur  ot  remiré 
De  Diomedès  tout  le  dit  : 
«  Ta  fortune  je  te  mueray 
Mauvaise  en  bonne  »,  si  lui  dit. 
Si  fist  il.  Onc  puis  ne  mesflt 
A  personne,  mais  fut  vray  homme; 
Valere  pour  vray  le  bauldit, 
Q_ui  fut  nommé  le  Grant  a  Romme. 

Se  Dieu  m'eust  donné  rencontrer 
Ung  autre  piteux  Alixandre 
Qui  m'eust  fait  en  bon  eur  entrer, 
Et  lors  qui  m'eust  veu  condescendre 
A  mal,  estre  ars  et  mis  en  cendre 
Jugié  me  feusse  de  ma  voix. 
Nécessité  fait  gens  mesprendre 
Et  fain  saillir  le  loup  du  bois. 

Je  plaings  le  temps  de  ma  jeunesse, 
(Ouquel  j'ay  plus  qu'autre  gallé 
Jusque  a  l'entrée  de  viellesse), 
Qui  son  partement  m'a  celé. 
Il  ne  s'en  est  a  pié  allé 
N'a  cheval  :  helas  !  comment  don  ? 
Soudainement  s'en  est  voilé 
Et  ne  m'a  laissié  quelque  don. 

Allé  s'en  est,  et  je  demeure, 
Povre  de  sens  et  de  savoir, 
Triste,  failly,  plus  noir  que  meure, 
Qui  n'ay  cens,  rente,  ne  avoir; 
Des  miens  le  mendre,  je  dy  voir, 
De  me  desavouer  s'avance, 
Oubliant  naturel  devoir 
Par  faulte  d'ung  peu  de  chevance. 

Si  ne  crains  avoir  despendu 
Par  friander  ne  par  leschier; 


Par  trop  amer  n'ay  riens  vendu 
Qu'amis  nie  puissent  reprouchier, 
Au  moins  qui  leur  couste  moult  chier. 
Je  le  dy  et  ne  croy  mesdire  ; 
De  ce  je  me  puis  revenchier  : 
Qui  n'a  mesfait  ne  le  doit  dire. 

Bien  est  verté  que  j'ay  amé 
Et  ameroie  voulentiers; 
Mais  triste  cuer,  ventre  affamé 
Qui  n'est  rassasié  au  tiers, 
M'oste  des  amoureux  sentiers. 
Au  fort,  quelqu'ung  s'en  recompence, 
Qui  est  ramply  sur  les  chantiers; 
Car  la  dance  vient  de  la  pance. 

Hé  !  Dieu,  se  j'eusse  estudié 
Ou  temps  de  ma  jeunesse  folle, 
Et  a  bonnes  meurs  dédié, 
J'eusse  maison  et  couche  molle. 
Mais  quoy?  je  fuyoie  l'escolle, 
Comme  fait  le  mauvais  enfant... 
En  escripvant  ceste  parolle, 
A  peu  que  le  cuer  ne  me  fent. 

Le  dit  du  Saige  trop  le  feiz 
Favorable,  (bien  n'en  puis  mais) 
Qui  dit  :  «  Esjoys  toy,  mon  filz, 
En  ton  adolecence  »  ;  mais 

Ailleurs  sert  bien  d'ung  autre  mes, 
Car  «  Jeunesse  et  adolescence  », 
Cest  son  parler,  ne  moins  ne  mais, 
«  Ne  sont  qu'abus  et  ignorance  ». 


Mes  jours  s'en  sont  allez  errant 
Comme,  dit  Job,  d'une  touaille 
Font  les  filetz,  quant  tisserant 
En  son  poing  tient  ardente  paille  : 
Lors,  s'il  y  a  nul  bout  qui  saille. 
Soudainement  il  le  ravit. 
Si  ne  crains  plus  que  rien  m'assaille, 
Car  a  la  mort  tout  s'assouvit. 


30 


Ou  sont  les  gracieux  galans 
due  je  suivoye  ou  temps  jadis, 
Si  bien  chantans,  si  bien  parlans, 
Si  plaisans  en  faiz  et  en  dis  ? 


Les  aucuns  sont  mors  et  roidis, 
D'eulx  n'est  il  plus  riens  maintenant  : 
Repos  aient  en  paradis, 
Et  Dieu  saulve  le  demourant  ! 

Et  les  autres  sont  devenus, 
Dieu  mercy  !  grans  seigneurs  et  maistres  ; 


Les  autres  mendient  tous  nus 

Et  pain  ne  voient  qu'aux  fenestres; 

Les  autres  sont  entrez  en  cloistres 

De  Celestins  et  de  Chartreux, 

Botez,  housez  com  pescheurs  d'oistres  : 

Vez  la  lestât  divers  d'entre  eux. 

Aux  grans  maistres  doint  Dieu  bien  faire, 
Vivans  en  paix  et  en  requoy; 
En  eulx  il  n'y  a  que  refaire, 
Si  s'en  fait  bon  taire  tout  quoy. 
Mais  aux  povres  qui  n'ont  de  quoy, 
Comme  moy,  Dieu  doint  patience  ! 
Aux  autres  ne  fault  qui  ne  quoy, 
Car  assez  ont  pain  et  pitance. 

Bons  vins  ont,  souvent  embrochiez, 
Saulces,  brouetz  et  gros  poissons, 
Tartes,  flaons,  oefz  fritz  et  pochiez, 
Perduz  et  en  toutes  façons. 
Pas  ne  ressemblent  les  maçons, 
Que  servir  fault  a  si  grant  peine  : 
Hz  ne  veulent  nuls  eschançons, 
De  soy  verser  chascun  se  peine. 

En  cest  incident  me  suis  mis 
Qui  de  riens  ne  sert  a  mon  fait  ; 
Je  ne  suis  juge,  ne  commis 
Pour  pugnir  n'absoudre  mesfait  : 


De  tous  suis  le  plus  imparfait, 
Loué  soit  le  doulx  Jhesucrist  ! 
Que  par  moy  leur  soit  satisfait  ! 
Ce  que  j'ay  escript  est  escript. 

Laissons  le  moustier  ou  il  est  ; 
Parlons  de  chose  plus  plaisante  : 
Ceste  matière  a  tous  ne  plaist 
Ennuyeuse  est  et  desplaisante. 
Povreté,  chagrine,  dolente, 
Tousjours  despiteuse  et  rebelle, 
Dit  quelque  parolle  cuisante  ; 
S'elle  n'ose,  si  la  pense  elle. 

Povre  je  suis  de  ma  jeunesse, 
De  povre  et  de  petite  extrace; 
Mon  pere  n'ot  oncq  grant  richese, 
Ne  son  ayeul,  nommé  Orace  ; 
Povreté  tous  nous  suit  et  trace. 
Sur  les  tombeaulx  de  mes  ancestres, 
Les  ames  desquelz  Dieu  embrasse, 
On  n'y  voit  couronnes  ne  ceptres. 

De  povreté  me  garmentant, 
Souventesfois  me  dit  le  cuer  : 
«  Homme,  ne  te  doulouse  tant 
Et  ne  demaine  tel  douleur, 
Se  tu  n'as  tant  qu'eust  Jaques  Cuer  : 
Mieulx  vault  vivre  soubz  gros  bureau 

Povre,  qu'avoir  esté  seigneur 

Et  pourrir  soubz  riche  tombeau  !  » 

Qu'avoir  esté  seigneur  !...  Que  dis  ? 
Seigneur,  las  !  et  ne  l'est  il  mais  ? 
Selon  les  davitiqùes  dis 
Son  lieu  ne  congnoistra  jamais. 
Quant  du  surplus,  je  m'en  desmetz  : 
Il  n'appartient  a  moy,  pécheur; 
Aux  théologiens  le  remetz, 
Car  c'est  office  de  prescheur. 

Si  ne  suis,  bien  le  considère, 
Filz  d'ange  portant  dyademe 
D'estoille  ne  d'autre  sidere. 
Mon  pere  est  mort,  Dieu  en  ait  l'ame! 
Quant  est  du  corps,  il  gist  soubz  lame. 
J'entens  que  ma  mere  mourra, 
Et  le  scet  bien  la  povre  femme, 
Et  le  filz  pas  ne  demourra. 

Je  congnois  que  povres  et  riches, 
Sages  et  folz,  prestres  et  laiz, 
Nobles,  villains,  larges  et  chiches, 
Petiz  et  grans,  et  beaulx  et  laiz, 
Dames  a  rebrassez  colletz, 
De  quelconque  condicion, 
Portans  atours  et  bourreletz, 
Mort  saisit  sans  exception. 

Et  meure  Paris  ou  Helaine, 
Quiconques  meurt,  meurt  a  douleur 
Telle  qu'il  pert  vent  et  alaine  ; 
Son  fiel  se  crevé  sur  son  cuer, 
Puis  sue,  Dieu  scet  quelle  sueur  ! 
Et  n'est  qui  de  ses  maux  l'alege  : 
Car  enfant  n'a,  frère  ne  seur, 
Qui  lors  voulsist  estre  son  plege. 

La  mort  le  fait  frémir,  pallir, 
Le  nez  courber,  les  vaines  tendre 

Le  col  enfler,  la  chair  mollir, 
Joinctes  et  nerfs  croistre  et  estendre. 
Corps  femenin,  qui  tant  es  tendre, 
Poly,  souef,  si  précieux, 
Te  fauldra  il  ces  maux  attendre  ? 
Ouy,  ou  tout  vif  aller  es  cieulx. 


Ballade 
des  dames  du  temps  jadis. 


Dictes  moy  ou,  n'en  quel  pays, 
Est  Flora  la  belle  Rommaine, 
Archipiada,  ne  Thaïs, 
Qui  fut  sa  cousine  germaine, 
Echo  parlant  quant  bruyt  on  maine 
Dessus  rivière  ou  sus  estan, 
Qui  beaulté  ot  trop  plus  qu'umaine? 
Mais  ou  sont  les  neiges  d'antan  ? 

Ou  est  la  très  sage  Heloys, 
Pour  qui  chastré  fut  et  puis  moyne 
Pierre  Esbaillart  a  Saint  Denis  ? 
Pour  son  amour  ot  ceste  essoyne. 
Semblablement,  ou  est  la  royne 
Qui  commanda  que  Buridan 
Fust  gecté  en  ung  sac  en  Saine  ? 
Mais  ou  sont  les  neiges  d'antan  ? 

La  royne  Blanche  comme  lis 
Qui  chantoit  a  voix  de  seraine, 

Berte  au  grant  pié,  Bietris,  Alis, 
Haremburgis  qui  tint  le  Maine, 
Et  Jehanne  la  bonne  Lorraine 


Qu'Englois  brûlèrent  a  Rouan  ; 
Ou  sont  ilz,  ou,  Vierge  souvraine  ? 
Mais  ou  sont  les  neiges  d'antan? 

Prince,  n'enquerez  de  sepmaine 
Ou  elles  sont,  ne  de  cest  an, 


Que  ce  reftrain  ne  vous  remaine 
Mais  ou  sont  les  neiges  d'antan  ? 


Ballade  des  seigneurs  du  temps  jadis 
sùyvant  le  propos  précèdent. 


Qui  quatre  ans  tint  le  papaliste? 
Alphonce  le  roy  d'Arragon, 
Le  gracieux  duc  de  Bourbon, 
Et  Artus  le  duc  de  Bretaigne, 
Et  Charles  septiesme  le  bon  ? 
Mais  ou  est  le  preux  Charlemaigne? 

Semblablement,  le  roy  Scotiste 
Qui  demy  face  ot,  ce  dit  on, 
Vermeille  comme  une  amatiste 


ui  plus,  ou  est  le  tiers  Calixte, 
Dernier  decedé  de  ce  nom, 

Depuis  le  front  jusqu'au  menton  ? 
Le  roy^de  Chippre  de  renon, 
Helas  !  et  le  bon  roy  d'Espaigne 
Duquel  je  ne  sçay  pas  le  nom  ? 
Mais  ou  est  le  preux  Charlemaigne  ? 


D'en  plus  parler  je  me  désiste; 
Le  monde  n'est  qu'abusion. 
Il  n'est  qui  contre  mort  résiste 
Ne  qui  treuve  provision. 
Encor  fais  une  question  : 
Lancelot  le  roy  de  Behaigne, 
Ou  est  il  ?  Ou  est  son  tayon? 
Mais  ou  est  le  preux  Charlemaigne  ? 


Ou  est  Claquin  le  bon  Breton  ? 
Ou  le  conte  Daulphin  d'Auvergne 
Et  le  bon  feu  duc  d'Alençon  ? 
Mais  ou  est  le  preux  Charlemaigne  ? 


Autre  ballade  a  ce  propos 
en  vieil  langage  françoys. 


Car,  ou  soit  ly  sains  apostolles, 
D'aubes  vestus,  d'amys  coefFez, 
Qui  ne  saint  fors  saintes  estolles 
Dont  par  le  col  prent  ly  maufFez 
De  mal  talant  tout  eschauffez, 
Aussi  bien  meurt  que  filz,  servans, 
De  ceste  vie  cy  bouffez  : 
Autant  en  emporte  ly  vens. 

Voire,  ou  soit  de  Constantinobles 
L'emperieres  au  poing  dorez, 
Ou  de  France  ly  roy  très  nobles 
Sur  tous  autres  roys  décorez, 
Qui  pour  ly  grans  Dieux  aourez 
Bastist  églises  et  couvens, 


S'en  son  temps  il  fut  honnorez, 
Autant  en  emporte  ly  vens. 


Ou  soit  de  Vienne  et  de  Grenobles 
Ly  Dauphins,  ly  preux,  ly  senez, 
Ou  de  Dijon,  Salins  et  Doles, 
Ly  sires  et  ly  filz  ainsnez, 
Ou  autant  de  leurs  gens  privez, 


Heraulx,  trompetes,  poursuivans, 
Ont  ilz  bien  bouté  soubz  le  nez? 
Autant  en  emporte  ly  vens. 


Princes  a  mort  sont  destinez, 
Et  tous  autres  qui  sont  vivans  ; 


S'ilz  en  sont  courriez  n'ataynez, 
Autant  en  emporte  ly  vens. 

Puis  que  papes,  roys,  filz  de  roys 
Et  conceus  en  ventres  de  roynes, 
Sont  ensevelis  mors  et  frois, 
En  autruy  mains  passent  leurs  règnes, 
Moy,  povre  mercerot  de  Renés, 
Mourray  je  pas?  Ouy,  se  Dieu  plaist; 
Mais  que  j'aye  fait  mes  estrenes, 
Honneste  mort  ne  me  desplaist. 

Ce  monde  n'est  perpétuel 
Quoy  que  pense  riche  pillart  : 
Tous  sommes  soubz  mortel  coutel. 
Ce  confort  prens,  povre  viellart, 
Lequel  d'estre  plaisant  raillart 
Ot  le  bruit,  lorsque  jeune  estoit, 
Qu'on  tendroit  a  fol  et  paillart, 
Se,  viel,  a  railler  se  mettoit. 

Or  luy  convient  il  mendier, 
Car  a  ce  force  le  contraint. 
Regrete  huy  sa  mort,  et  hier  ; 
Tristesse  son  cuer  si  estraint, 
Se,  souvent,  n'estoit  Dieu  qu'il  craint, 
Il  feroit  ung  orrible  fait  ; 
Et  advient  qu'en  ce  Dieu  enfraint 
Et  que  luy  mesmes  se  desfait. 

Car  s'en  jeunesse  il  fut  plaisant. 
Ores  plus  riens  ne  dit  qui  plaise  : 
Tousjours  viel  cinge  est  desplaisant, 
Moue  ne  fait  qui  ne  desplaise  ; 
S'il  se  taist,  afîin  qu'il  complaise, 
Il  est  tenu  pour  fol  recreu  ; 
S'il  parle,  on  luy  dit  qu'il  se  taise, 
Et  qu'en  son  prunier  n'a  pas  creu. 


Aussi  ces  povres  fameletes 
Qui  vielles  sont  et  n'ont  de  quoy, 
Quant  ilz  voient  ces  pucelletes 

Emprunter  elles  a  requoy, 
Hz  demandent  a  Dieu  pour  quoy 
Si  tost  naquirent,  n'a  quel  droit. 
Nostre  Seigneur  se  taist  tout  quoy, 
Car  au  tancer  il  le  perdroit. 


Les  regretz  de  la  belle  Heaulmiere 
ja  parvenue  a  vieillesse. 

Advis  m'est  que  j'oy  regreter 
La  belle  qui  fut  heaulmiere, 
Soy  jeune  fille  souhaitter 
Et  parler  en  telle  manière  : 
«  Ha  !  viellesse  félonne  et  fiere, 
Pourquoy  m'as  si  tost  abatue? 
Qui  me  tient  que,  je  ne  me  fiere, 
Et  qu'a  ce  coup  je  ne  me  tue  ? 

«  Tollu  m'as  la  haulte  franchise 
Que  beaulté  m'avoit  ordonné 
Sur  clercs,  marchans  et  gens  d'Eglise  : 
Car  lors  il  n'estoit  homme  né 
Qui  tout  le  sien  ne  m'eust  donné, 
Quoy  qu'il  en  fust  des  repentailles, 
Mais  que  luy  eusse  abandonné 
Ce  que  reffusent  truandailles. 


s  A  maint  homme  l'ay  reffusé, 
Qui  n'estoit  à  moy  grant  sagesse 
Pour  l'amour  d'ung  garson  rusé, 
Auquel  j"en  feiz  grande  largesse. 
A  qui  que  je  feisse  finesse, 
Par  m'ame,  je  l'amoye  bien  ! 
Or  ne  me  faisoit  que  rudesse, 
Et  ne  m'amoit  que  pour  le  mien. 

«  Si  ne  me  sceust  tant  detrayner, 
Fouler  aux  piez,  que  ne  l'amasse, 
Et  m'eust  il  fait  les  rains  trayner, 
S'il  m'eust  dit  que  je  le  baisasse, 
Que  tous  mes  maulx  je  n'oubliasse. 
Le  glouton  de  mal  entechié, 
M'embrassoit...  J'en  suis  bien  plus  grasse  ! 
Que  m'en  reste  il  ?  Honte  et  pechié. 

«  Or  est  il  mort,  passé  trente  ans, 
Et  je  remains  vielle,  chenue. 
Quant  je  pense,  lasse  !  au  bon  temps, 
Quelle  fus,  quelle  devenue; 
Quant  me  regarde  toute  nue, 
Et  je  me  voy  si  très  changiée, 
Povre,  seiche,  megre,  menue, 
Je  suis  presque  toute  enragiée. 

«  Qu'est  devenu  ce  front  poly, 
Cheveulx  blons,  ces  sourcils  voultiz, 
Grant  entroeil,  ce  regart  joly, 
Dont  prenoie  les  plus  soubtilz; 
Ce  beau  nez  droit,  grant  ne  petiz, 
Ces  petites  joinctes  oreilles, 
Menton  fourchu  cler  vis  traictiz, 
Et  ces  belles  lèvres  vermeilles  ? 

Ces  gentes  espaulles  menues, 

Ces  bras  longs  et  ces  mains  traictisses, 


Petiz  tetins,  hanches  charnues, 
Eslevees,  propres,  faictisses 
A  tenir  amoureuses  lisses; 


Ces  larges  rains,  ce  sadinet 
Assis  sur  grosses  fermes  cuisses, 
Dedens  son  joly  jardinet? 


«  Le  front  ridé,  les  cheveus  gris, 
Les  sourcilz  cheus,  les  yeuls  estains, 
Qui  faisoient  regars  et  ris 
Dont  mains  marchans  furent  attains  ; 
Nez  courbes  de  beaulté  loingtains, 

Oreilles  pendantes,  moussues, 
Le  vis  pally,  mort  et  destains, 
Menton  froncé,  lèvres  peaussues  : 

«  C'est  d'umaine  beaulté  l'issue  ! 
Les  bras  cours  et  les  mains  contraites, 
Des  espaulles  toute  bossue; 
Mamelles,  quoy?  toutes  retraites; 
Telles  les  hanches  que  les  tettes; 
Du  sadinet,  fy  !  Quant  des  cuisses, 
Cuisses  ne  sont  plus,  mais  cuissetes 
Grivelees  comme  saulcisses. 


Ainsi  le  bon  temps  regretons 
Entre  nous,  povres  vielles  sotes, 

Assises  bas,  a  crouppetons, 
Tout  en  ung  tas  comme  pelotes, 
A  petit  feu  de  chenevotes 
Tost  allumées,  tost  estaintes  ; 
Et  jadis  fusmes  si  mignotes  !... 
Ainsi  en  prent  a  mains  et  maintes.  » 


Ballade  et  doctrine  de  la  belle 
Heaulmiere  aux  filles  de  joye. 


r  y  pensez,  belle  Gantière 
Qui  m'escoliere  soûliez  estre, 
Et  vous,  Blanche  la  Savetiere, 


Or  est  il  temps  de  vous  congnoistre. 
Prenez  a  destre  et  a  senestre; 
N'espargnez  homme,  je  vous  prie  : 

Car  vielles  n'ont  ne  cours  ne  estre, 
Ne  que  monnoye  qu'on  descrie. 

«  Et  vous,  la  gente  Saulciciere 
Qui  de  dancier  estes  adestre, 
Guillemete  la  Tappiciere, 
Ne  mesprenez  vers  vostre  maistre  : 
Tost  vous  fauldra  clorre  fenestre; 
Quant  deviendrez  vielle,  flestrie, 
Plus  ne  servirez  qu'ung  viel  prestre, 
Ne  que  monnoye  qu'on  descrie. 

«  Jehanneton  la  Chapperonniere, 
Gardez  qu'amy  ne  vous  empestre  ; 
Et  Katherine  la  Bourciere, 
N'envoyez  plus  les  hommes  paistre  ; 
Car  qui  belle  n'est,  ne  perpètre 
Leur  maie  grâce,  mais  leur  rie. 
Laide  viellesse  amour  n'impetre, 
Ne  que  monnoye  qu'on  descrie. 

«  Filles,  vueillez  vous  entremettre 
D'escouter  pourquoy  pleure  et  crie  : 
Pour  ce  que  je  ne  me  puis  mettre, 
Ne  que  monnoye  qu'on  descrie.  » 

Ceste  leçon  icy  leur  baille 
La  belle  et  bonne  de  jadis; 
Bien  dit  ou  mal,  vaille  que  vaille, 

Enregistrer  j'ay  faict  ces  dis 
Par  mon  clerc  Fremin  l'estourdis, 
Aussi  rassis  que  je  puis  estre. 
S'il  me  desment,  je  le  mauldis  : 
Selon  le  clerc  est  deu  le  maistre. 

Si  aperçoy  le  grant  dangier 
Ouquel  homme  amoureux  se  boute... 
Et  qui  me  vouldroit  laidangier 
De  ce  mot,  en  disant  :  «  Escoute  ! 
Se  d'amer  t'estrange  et  reboute 
Le  barat  de  celles  nommées, 
Tu  fais  une  bien  folle  doubte, 
Car  ce  sont  femmes  diffamées. 

«  S'ilz  n'ayment  fors  que  pour  l'argent, 
On  ne  les  ayme  que  pour  l'eure  ; 
Rondement  ayment  toute  gent, 
Et  rient  lors  que  bource  pleure. 
De  celles  cy  n'est  qui  ne  queure; 
Mais  en  femmes  d'onneur  et  nom 
Franc  homme,  si  Dieu  me  sequeure, 
Se  doit  emploier;  ailleurs,  non.  » 

Je  prens  qu'aucun  dye  cecy, 
Si  ne  me  contente  il  en  rien. 
En  effect  il  conclut  ainsy, 
Et  je  le  cuide  entendre  bien  : 
Qu'on  doit  amer  en  lieu  de  bien  : 


Assavoir  mon  se  ces  filletes 
Qu'en  parolles  toute  jour  tien 
Xe  furent  ilz  femmes  honnestes? 


Honnestes  si  furent  vraiement, 
Sans  avoir  reproches  ne  blasmes. 
Si  est  vray  qu'au  commencement 
Une  chascune  de  ces  femmes 
Lors  prindrent,  ains  qu'eussent  diffames, 
L'une  ung  clerc,  ung  lay,  l'autre  ung  moine, 


Pour  estaindre  d'amours  les  flammes 
Plus  chauldes  que  feu  Saint  Antoine. 


Or  firent  selon  le  Décret 
Leurs  amys,  et  bien  y  appert  ; 
Hz  amoient  en  lieu  secret, 
Car  autre  d'eulx  n'y  avoit  part. 
Toutesfois,  ceste  amour  se  part  : 
Car  celle  qui  n'en  amoit  qu'un 
D'iceluy  s'eslongne  et  despart, 
Et  aime  mieulx  amer  chascun. 

Qui  les  meut  a  ce  ?  J'ymagine, 
Sans  l'onneur  des  dames  blasmer, 
Que  c'est  nature  femenine 

dui  tout  vivement  veult  amer. 

Autre  chose  n'y  sçay  rimer, 

Fors  qu'on  dit  a  Rains  et  a  Troies, 

Voire  a  l'Isle  et  a  Saint  Orner, 

Que  six  ouvriers  font  plus  que  trois. 


Or  ont  ces  folz  amans  le  bont, 
Et  les  dames  prins  la  voilée  ; 
C'est  le  droit  loyer  qu'amans  ont  : 
Toute  foy  y  est  viollee, 
Quelque  doulx  baisier  n'acollee. 
«  De  chiens,  d'oyseaulx,  d'armes,  d'amours,  » 
Chascun  le  dit  a  la  voilée, 
«  Pour  ung  plaisir  mille  doulours.  » 


Double  ballade 
continuant  le  premier  propos. 


Pour  ce,  amez  tant  que  vouldrez, 
Suyvez  assemblées  et  festes, 
En  la  fin  j a  mieulx  n'en  vauldrez 
Et  si  n'y  romprez  que  vos  testes  ; 
Folles  amours  font  les  gens  bestes  : 
Salmon  en  ydolatria, 
Samson  en  perdit  ses  lunetes. 
Bien  est  eureux  qui  riens  n'y  a  ! 


Orpheûs,  le  doux  menestrier, 
Jouant  de  fleustes  et  musetes, 
En  fut  en  dangier  du  murtrier 
Chien  Cerberus  a  quatre  testes; 
Et  Narcisus,  le  bel  honnestes, 
En  ung  parfont  puis  se  noya 
Pour  l'amour  de  ses  amouretes. 
Bien  est  eureux  qui  riens  n'y  a  ! 

Sardana  le  preux  chevalier, 
Qui  conquist  le  règne  de  Crêtes, 
En  voulut  devenir  moullier 
Et  filler  entre  pucelletes; 
David  le  roy,  sage  prophètes, 
Crainte  de  Dieu  en  oublia, 
Voyant  laver  cuisses  bien  faites. 
Bien  est  eureux  qui  rien  n'y  a  ! 


Amon  en  voulst  deshonnourer, 
Faignant  de  menger  tarteletes, 
Sa  seur  Thamar  et  desflourer, 
Qui  fut  inceste  deshonnestes; 
Herodes,  pas  ne  sont  sornetes, 
Saint  Jehan  Baptiste  en  decola 
Pour  dances,  saulx  et  chansonnetes. 
Bien  est  eureux  qui  riens  n'y  a  ! 

De  moy,  povre,  je  vueil  parler  : 
J'en  fus  batu  comme  a  ru  toiles, 
Tout  nu,  ja  ne  le  quiers  celer. 
Qui  me  feist  maschier  ces  groselles, 
Fors  Katherine  de  Vausselles? 
Noël  le  tiers  ot,  qui  fut  la, 
Mitaines  a  ces  nopces  telles. 
Bien  est  eureux  qui  riens  n'y  a  ! 

Mais  que  ce  jeune  bacheler 
Laissast  ces  jeunes  bacheletes  ? 
Non  !  et  le  deust  on  vif  brusler 
Comme  ung  chevaucheur  d'escouvetes. 
Plus  doulces  luy  sont  que  civetes  ; 
Mais  toutesfoys  fol  s'y  fya  : 
Soient  blanches,  soient  brunetes, 
Bien  est  eureux  qui  riens  n'y  a  ! 


Se  celle  que  jadis  servoie 
De  si  bon  cuer  et  loyaument, 


Dont  tant  de  maulx  et  griefz  j'avoie 
Et  souffroie  tant  de  torment, 
Se  dist  m'eust,  au  commencement, 
Sa  voulenté  (mais  nenni  !  las), 
Jeusse  mis  paine  aucunement 
De  moy  retraire  de  ses  las. 


Quoy  que  je  luy  voulsisse  dire, 
Elle  estoit  preste  d'escouter 
Sans  m'accorder  ne  contredire; 
Qui  plus,  me  soufTroit  acouter 
Joignant  d'elle  près  m'accouter, 

Et  ainsi  m'aloit  amusant, 

Et  me  souffroit  tout  raconter; 

Mais  ce  n'estoit  qu'en  m'abusant. 

Abusé  m'a  et  fait  entendre 
Tousj ours  d'ung  que  ce  fut  ung  aultre, 
De  farine  que  ce  fust  cendre, 
D'ung  mortier  ung  chappeau  de  faultre, 
De  viel  mâchefer  que  fust  peaultre, 
D'ambesas  que  ce  fussent  ternes, 
(Tousjours  trompeur  autruy  enjaultre 
Et  rent  vecies  pour  lanternes), 

Du  ciel  une  paelle  d'arain, 
Des  nues  une  peau  de  veau, 
Du  matin  qu'estoit  le  serain, 
D'ung  trongnon  de  chou  ung  naveau, 
D'orde  cervoise  vin  nouveau, 
D'une  truie  ung  molki  a  vent 
Et  d'une  hart  ung  escheveau, 
D'ung  gras  abbé  ung  poursuyvant. 

Ainsi  m'ont  Amours  abusé 
Et  pourmené  de  l'uys  au  pesle. 
Je  croy  qu'homme  n'est  si  rusé, 
Fust  fin  comme  argent  de  coepelle, 
Qui  n'y  laissast  linge,  drappelle; 
Mais  qu'il  fust  ainsi  manyé 

Je  regnie  Amours  et  despite 
Et  deffie  a  feu  et  a  sang. 

Mort  par  elle  me  précipite. 

Et  ne  leur  en  chault  pas  d  ung  blanc. 

Ma  vielle  ay  mys  soubz  le  banc  ; 

Amans  je  ne  suyvray  jamais  : 

Se  jadis  je  fus  de  leur  ranc, 

Je  desclare  que  n'en  suis  mais. 

Car  j'ay  mys  le  plumail  au  vent  : 
Or  le  suyve  qui  a  attente  : 
De  ce  me  tais  doresnavant, 
Car  poursuivre  vueil  mon  entente. 
Et  saucun  m'interroge  ou  tente 
Comment  d'Amours  j'ose  mesdire. 
Ceste  parolle  le  contente  : 
cl  Qui  meurt  a  ses  loix  de  tout  dire.  » 

Je  congnois  approcher  ma  seuf  ; 
Je  crache,  blanc  comme  coton, 
Jacoppins  gros  comme  ung  esteuf. 
Qu'est  ce  a  dire  ?  que  Jehanneton 
Plus  ne  me  tient  pour  valeton, 
Mais  pour  ung  viel  usé  roquart. 
De  viel  porte  voix  et  le  ton. 
Et  ne  suys  qu'ung  jeune  coquart. 

Dieu  mercy  et  Tacque  Thibault, 
Qui  tant  d'eau  froide  m'a  fait  boire. 
Mis  en  bas  lieu,  non  pas  en  hault, 
Mengier  d'angoisse  mainte  poire, 


Enferré...  Quant  j'en  ay  mémoire, 
Je  prie  pour  luy  et  reliqua, 
Que  Dieu  luy  doint,  et  voire,  voire  ! 
Ce  que  je  pense...  et  cetera. 

Toutesfois,  je  n'y  pense  mal 
Pour  luy,  ne  pour  son  lieutenant, 
Aussi  pour  son  officiai, 
Qui  est  plaisant  et  advenant; 
Que  faire  n'ay  du  remenant, 
Mais  du  petit  maistre  Robert? 
Je  les  ayme,  tout  d'ung  tenant, 
Ainsi  que  fait  Dieu  le  Lombart. 

Si  me  souvient  bien,  Dieu  mercis, 
Que  je  feis  a  mon  partement 
Certains  laiz,  l'an  cinquante  six, 
Qu'aucuns,  sans  mon  consentement, 
Voulurent  nommer  Testament  ; 
Leur  plaisir  fut  et  non  le  mien. 
Mais  quoy?  on  dit  communément 
Qu'ung  chascun  n'est  maistre  du  sien. 

Pour  les  révoquer  ne  le  dis, 
Et  y  courust  toute  ma  terre  ; 
De  pitié  ne  suis  refroidis 
Envers  le  Bastart  de  la  Barre  : 
Parmi  ses  trois  gluyons  de  fuerre, 
Je  lui  donne  mes  vieilles  nates  ; 

Bonnes  seront  pour  tenir  serre, 
Et  soy  soustenir  sur  les  pattes. 

S'ainsi  estoit  qu'aucun  n'eust  pas 
Receu  les  laiz  que  je  luy  mande, 
J'ordonne  qu'après  mon  trespas 
A  mes  hoirs  en  face  demande. 
Mais  qui  sont  ilz  ?  S'on  le  demande  : 
Moreau,  Provins,  Robin  Turgis. 
De  moy,  dictes  que  je  leur  mande, 
Ont  eu  jusqu'au  lit  ou  je  gis. 

Somme,  plus  ne  diray  qu'ung  mot, 
Car  commencer  vueil  a  tester  : 
Devant  mon  clerc  Fremin  qui  m'ot, 
S'il  ne  dort,  je  vueil  protester 
Que  n'entens  homme  détester 
En  ceste  présente  ordonnance, 
Et  ne  la  vueil  magnifester 
Si  non  ou  royaume  de  France. 

Je  sens  mon  cuer  qui  s  affoiblit 
Et  plus  je  ne  puis  papier. 
Fremin,  sié  toy  près  de  mon  lit, 
Que  l'on  ne  me  viengne  espier; 
Prens  encre  tost,  plume  et  papier; 
Ce  que  nomme  escry  vistement, 
Puys  fay  le  partout  coppier  ; 
Et  vecy  le  commancement. 

Ou  nom  de  Dieu,  Pere  éternel, 
Et  du  Filz  que  Vierge  parit, 
Dieu  au  Pere  coeternel, 
Ensemble  et  le  Saint  Esperit, 
Qui  sauva  ce  qu'Adam  périt 
Et  du  pery  pare  les  cieulx... 
Qui  bien  ce  croit,  peu  ne  merit, 
Gens  mors  estre  faiz  petiz  dieux. 


Mors  estoient,  et  corps  et  ames, 
En  dampnee  perdicion, 
Corps  pourris  et  ames  en  flammes, 
De  quelconque  condicion. 
Toutesfois,  fais  excepcion 
Des  patriarches  et  prophètes  ; 
Car,  selon  ma  concepcion, 
Oncques  n'eurent  grant  chault  aux  fesses. 


Qui  me  diroit  :  «  Qui  te  fait  mètre 
Si  très  avant  ceste  parolle, 
Qui  n'es  en  théologie  maistre? 
A  toy  est  presumpcion  folle  !  » 


C'est  de  Jhesus  la  parabolle 
Touchant  du  Riche  ensevely 
En  feu,  non  pas  en  couche  molle, 
Et  du  Ladre  de  dessus  ly. 

Se  du  Ladre  eust  veu  le  doit  ardre, 
Ja  n'en  eust  requis  réfrigère, 
N'au  bout  d'icelluy  doit  aherdre 
Pour  rafreschir  sa  maschouëre. 
Pyons  y  feront  mate  chiere. 
Qui  boyvent  pourpoint  et  chemise, 
Puis  que  boiture  y  est  si  chiere. 
Dieu  nous  en  gart,  bourde  jus  mise  ! 

Ou  nom  de  Dieu,  comme  j'ay  dit, 
Et  de  sa  glorieuse  Mere, 
Sans  pechié  soit  parfait  ce  dit 
Par  moy,  plus  megre  que  chimère  ; 
Se  je  n'ay  eu  fièvre  effimere, 
Ce  m'a  fait  divine  clémence  ; 
Mais  d'autre  dueil  et  perte  amere 
Je  me  tais,  et  ainsi  commence. 

Premier,  je  donne  ma  povre  ame 
A  la  benoiste  Trinité, 
Et  la  commande  a  Nostre  Dame, 
Chambre  de  la  divinité, 
Priant  toute  la  charité 
Des  dignes  neuf  Ordres  des  cieulx 

Que  par  eulx  soit  ce  don  porté 
Devant  le  Trosne  précieux. 


Item,  mon  corps  j'ordonne  et  laisse 
A  nostre  grant  mere  la  terre  ; 
Les  vers  n'y  trouveront  grant  gresse, 
Trop  luy  a  fait  fain  dure  guerre. 


Or  luy  soit  délivré  grant  erre  : 
De  terre  vint,  en  terre  tourne  ; 
Toute  chose,  se  par  trop  n'erre, 
Voulentiers  en  son  lieu  retourne. 

Item,  et  a  mon  plus  que  pere, 
Maistre  Guillaume  de  Villon, 
Qui  esté  m'a  plus  doulx  que  mere 
A  enfant  levé  de  maillon  : 
Degeté  m'a  de  maint  bouillon, 
Et  de  cestuy  pas  ne  s'esjoye, 
Si  luy  requier  a  genouillon 
Qu'il  m'en  laisse  toute  la  joye; 

Je  luy  donne  ma  librairie, 
Et  le  Rommant  du  Pet  au  Deable, 
Lequel  maistre  Guy  Tabarie 
Grossa  qui  est  homs  véritable  ; 
Par  cayers  est  soubz  une  table. 
Combien  qu'il  soit  rudement  fait, 
La  matière  est  si  très  notable 
Qu'elle  amende  tout  le  mesfait. 

Item,  donne  a  ma  povre  mere 
Pour  saluer  Nostre  Maistresse 
Qui  pour  moy  ot  douleur  amere 
Dieu  le  scet,  et  mainte  tristesse  : 
Autre  chastel  n'ay,  ne  fortresse, 
Ou  me  retraye  corps  et  ame, 
Quant  sur  moy  court  maie  destresse, 
Ne  ma  mere,  la  povre  femme  ! 


Ballade  que  Villon  feist  à  la  requeste 
de  sa  mere  pour  prier  Nostre  Dame 


Dame  du  ciel,  régente  terrienne, 
Emperiere  des  infernaux  palus, 
Recevez  moy,vostre  humble  chrestienne, 
Que  comprinse  soye  entre  vos  esleus, 
Ce  non  obstant  qu'oncques  rien  ne  valus. 
Les  biens  de  vous,  Ma  Dame  et  Ma  Maistresse, 
Sont  trop  plus  grans  que  ne  suis  pécheresse, 
Sans  lesquelz  biens  ame  ne  peut  merir 
N'avoir  les  cieulx.  Je  n'en  suis  jangleresse  : 
En  ceste  foy  je  vueil  vivre  et  mourir. 

A  vostre  Filz  dictes  que  je  suis  sienne; 
De  luy  soyent  mes  péchiez  abolus  ; 
Pardonne  moy  comme  a  l'Egipcienne, 
Ou  comme  il  feist  au  clerc  Theophilus, 

Lequel  par  vous  fut  quitte  et  absolus, 
Combien  quïl  eust  au  deable  fait  promesse, 
Préservez  moy  que  ne  face  jamais  ce, 
Vierge  portant,  sans  rompure  encourir, 
Le  sacrement  qu'on  célèbre  à  la  messe. 
En  ceste  foy  je  vueil  vivre  et  mourir. 


legenSe  8e  faincte  marie  egipa?ne, 


Femme  je  suis  povrette  et  ancienne, 
Qui  riens  ne  scay  ;  oncques  lettre  ne  leus. 
Au  moustier  voy  dont  suis  paroissienne 
Paradis  paint,  ou  sont  harpes  et  lus, 

Et  ung  enfer  ou  dampnez  sont  boullus  : 
L'ung  me  fait  paour,  l'autre  joye  et  liesse. 
La  joye  avoir  me  fay,  haulte  Déesse, 
A  qui  pécheurs  doivent  tous  recourir, 
Comblez  de  foy,  sans  fainte  ne  paresse. 
En  ceste  foy  je  vueil  vivre  et  mourir. 


Vous  portastes,  digne  Vierge,  princesse, 
Iesus  régnant  qui  n'a  ne  fin  ne  cesse. 
Le  Tout  Puissant,  prenant  nostre  foiblesse, 
Laissa  les  cieulx  et  nous  vint  secourir, 
Offrit  a  mort  sa  très  chiere  jeunesse; 

Nostre  Seigneur  tel  est,  tel  le  confesse. 
En  ceste  foy  je  vueil  vivre  et  mourir. 


Item,  m'amour,  ma  chiere  Rose, 
Ne  luy  laisse  ne  cuer  ne  foye  ; 
Elle  aimeroit  mieulx  autre  chose, 
Combien  qu'elle  ait  assez  monnoye 
Quoy  ?  une  grant  bource  de  soye, 
Plaine  d'escuz,  parfonde  et  large  ; 


Mais  pendu  soit  il,  que  je  soye, 
Qui  luy  laira  escu...  ne  targe. 

Car  elle  en  a,  sans  moy,  assez. 
Mais  de  cela  il  ne  m'en  chault  ; 
Mes  plus  grans  dueilz  en  sont  passez, 
Plus  n'en  ay  le  croppion  chault. 
Si  m'en  desmetz  aux  hoirs  Michault, 
Qui  fut  nommé  le  Bon  Fouterre  ; 
Priez  pour  luy,  faictes  ung  sault  : 
A  Saint  Satur  gist,  soubz  Sancerre. 

Ce  non  obstant,  pour  m'acquitter 
Envers  Amours,  plus  qu'envers  elle, 
Car  onques  n'y  peuz  acquester 
D'espoir  une  seule  estincelle 
(Je  ne  sçay  s'a  tous  si  rebelle 
A  esté,  ce  m'est  grant  esmoy  ; 
Mais,  par  sainte  Marie  la  belle  ! 
Je  n'y  voy  que  rire  pour  moy), 

Ceste  ballade  luy  envoyé 
Qui  se  termine  tout  par  R. 
Qui  luy  portera?  Que  je  voye, 
Ce  sera  Pernet  de  la  Barre, 
Pourveu,  s'il  rencontre  en  son  erre 
Ma  damoiselle  au  nez  tortu, 
Il  luy  dira  sans  plus  enquerre  : 
«  Orde  paillarde,  dont  viens  tu  ?  » 


Ballade  de  Villon  a  s  arrive. 


aulse  beauté  qui  tant  me  couste  chier, 
Rude  en  efFect,  ypocrite  doulceur, 
Amour  dure  plus  que  fer  a  maschier, 


Nommer  que  puis  de  ma  desfaçon  seur, 
Cherme  félon,  la  mort  d'ung  povre  cuer, 

Orgueil  mussié  qui  gens  met  au  mourir, 
Yeulx  sans  pitié,  ne  vouldrez  de  rigueur, 
Sans  empirer,  ung  povre  secourir? 


Mieulx  m'eust  valu  avoir  esté  serchier 
Ailleurs  secours  :  c'eust  esté  mon  onneur; 
Riens  ne  m'eust  sceu  hors  de  ce  fait  hachier. 
Trotter  m'en  fault  en  fuyte  et  deshonneur. 
Haro,  haro,  le  grant  et  le  mineur! 
Et  qu'est  ce  cy  ?  Mourray  sans  coup  ferir  ? 
Ou  Pitié  veult,  selon  ceste  teneur, 
Sans  empirer,  ung  povre  secourir? 


s? 

Vng  temps  viendra  qui  fera  dessechier, 
Jaunir,  flestrir  vostre  espanye  fleur; 
Je  m'en  risse,  se  tant  peusse  maschier 
Lors;  mais  nennil,  ce  seroit  donc  foleur  : 
Viel  je  seray;  vous,  laide,  sans  couleur; 
Or  beuvez  fort,  tant  que  ru  peut  courir  ; 
Ne  donnez  pas  a  tous  ceste  douleur, 
Sans  empirer,  ung  povre  secourir. 

Prince  amoureux,  des  amans  le  greigneur, 
Vostre  mal  gré  ne  vouldroye  encourir, 
Mais  tout  franc  cuer  doit,  par  Nostre  Seigneur, 
Sans  empirer,  ung  povre  secourir. 

Item,  a  maistre  Ythier  Marchant, 
Auquel  mon  branc  laissai  jadis, 
Donne,  mais  qu'il  le  mette  en  chant, 
Ce  lay  contenant  de  vers  dix, 
Et,  au  luz,  ung  De  profundis 
Pour  ses  anciennes  amours 
Desquelles  le  nom  je  ne  dis, 
Car  il  me  hairoit  a  tous  jours. 


Lay. 


Mort,  j'appelle  de  ta  rigueur, 
Qui  m'as  ma  maistresse  ravie, 
Et  n'es  pas  encore  assouvie 
Se  tu  ne  me  tiens  en  langueur  : 
Onc  puis  n'eus  force  ne  vigueur  : 
Mais  que  te  nuysoit  elle  en  vie, 
Mort? 

Deux  estions  et  n'avions  qu'ung  cuer 
S'il  est  mort,  force  est  que  dévie, 
Voire,  ou  que  je  vive  sans  vie 
Comme  les  images,  par  cuer, 
Mort  ! 

Item  a  maistre  Jehan  Cornu 
Autre  nouveau  lais  lui  vueil  faire, 
Car  il  m'a  tous  jours  secouru 
A  mon  grant  besoing  et  affaire  ; 
Pour  ce,  le  jardin  luy  transfère, 
Que  maistre  Pierre  Bobignon 
M'arenta,  en  faisant  refaire 
L'uys  et  redrecier  le  pignon, 

Par  faulte  d'ung  uys,  j'y  perdis 
Ung  grez  et  ung  manche  de  houe. 
Alors  huit  faulcons,  non  pas  dix, 
N'y  eussent  pas  prins  une  aloue. 
L'ostel  est  seur,  mais  qu'on  le  cloue. 
Pour  enseigne  y  mis  ung  havet; 
Qui  que  l'ait  prins,  point  ne  m'en  loue 
Sanglante  nuyt  et  bas  chevet! 

Item,  et  pour  ce  que  la  femme 
De  maistre  Pierre  Saint  Amant 
(Combien,  se  coulpe  y  a  a  l'ame, 
Dieu  luy  pardonne  doulcement  !) 
Me  mist  ou  renc  de  cayement, 


Pour  le  Cheval  Blanc  qui  ne  bouge 
Luy  changeray  une  jument, 
Et  la  Malle  a  ung  asne  rouge. 


J  "m 

Item,  donne  a  sire  Denis 
Hesselin,  esleu  de  Paris, 
Quatorze  muys  de  vin  d'Aulnis 
Prins  sur  Turgis  a  mes  perilz. 
S'il  en  beuvoit  tant  que  péris 
En  fust  son  sens  et  sa  raison, 
Qu'on  mette  de  l'eaue  es  barilz  : 
Vin  pert  mainte  bonne  maison. 

Item  donne  a  mon  advocat, 
Maistre  Guillaume  Charruau, 
(Quoy  que  Marchant  lot  par  estât), 
Mon  branc;  je  me  tais  du  fourreau. 
Il  aura  avec,  ung  rëau 
En  change,  affin  que  sa  bource  enfle, 
Prins  sur  la  chaussée  et  carreau 
De  la  grant  cousture  du  Temple. 

Item,  mon  procureur  Fournier 
Aura  pour  toutes  ses  corvées 
(Simple  sera  de  l'espargnier) 
En  ma  bource  quatre  havees, 
Car  maintes  causes  m'a  sauvées, 
Justes,  ainsi  jhesus  christ  m'aide  ! 
Comme  telles  se  sont  trouvées; 
Mais  bon  droit  a  bon  mestier  d'aide. 

Item,  je  donne  a  maistre  Jaques 
Raguier  Je  Grant  Godet  de  Grève, 
Pourveu  qu'il  paiera  quatre  plaques, 
(Deust  il  vendre,  quoy  qu'il  luy  griefve, 
Ce  dont  on  cueuvre  mol  et  grève, 
Aller  sans  chausse,  en  eschappin), 
Se  sans  moy  boit,  assiet  ne  lieve, 
Au  trou  de  la  Pomme  de  Pin. 

Item,  quant  est  de  Merebeuf 
Et  de  Nicolas  de  Louviers, 


Vache  ne  leur  donne  ne  beuf, 
Car  vachiers  ne  sont  ne  bouviers, 
Mais  gens  a  porter  esperviers, 
Ne  cuidez  pas  que  je  me  joue, 
Pour  prendre  perdris  et  plouviers 
Sans  faillir,  sur  la  Machecoue. 

Item,  viengne  Robin  Turgis 
A  moy,  je  luy  paieray  son  vin; 
Combien,  s'il  treuve  mon  logis, 
Plus  fort  sera  que  le  devin. 
Le  droit  luy  donne  d'eschevin, 
Que  j'ay  comme  enfant  de  Paris 
Se  je  parle  ung  peu  poictevin, 
Ice  m'ont  deux  dames  apris. 

Elles  sont  très  belles  et  gentes, 
Demourans  a  Saint  Generou 
Près  Saint  Julien  de  Voventes, 
Marche  de  Bretaigne  ou  Poictou. 
Mais  i  ne  di  proprement  ou 
Yquelles  passent  tous  les  jours  ; 
M'arme  !  i  ne  seu  mie  si  fou, 
Car  i  vueil  celer  mes  amours. 

Item  a  Jehan  Raguier  je  donne, 
Qui  est  sergent,  voire  des  Douze, 
Tant  qu'il  vivra,  ainsi  l'ordonne, 
Tous  les  jours  une  tallemouse, 
Pour  bouter  et  fourrer  sa  mouse, 
Prinse  a  la  table  de  Bailly  ; 
A  Maubué  sa  gorge  arrouse, 
Car  au  mengier  n'a  pas  failly. 

Item,  et  au  Prince  des  Sotz 
Pour  ung  bon  sot,  Michault  du  Four, 
Qui  a  la  fois  dit  de  bons  motz 
Et  chante  bien  «  Ma  doulce  amour  !  » 
Je  lui  donne  avec,  le  bonjour; 
Brief,  mais  qu'il  fust  ung  peu  en  point, 
Il  est  ung  droit  sot  de  séjour, 
Et  est  plaisant  ou  il  n'est  point. 

Item,  aux  Unze  Vingtz  Sergens 
Donne,  car  leur  fait  est  honneste 

Et  sont  bonnes  et  doulces  gens, 

Denis  Richier  et  Jehan  Vallette, 

A  chascun  une  grant  cornete 

Pour  pendre  a  leurs  chappeaulx  de  faultre; 

J'entens  a  ceulx  a  pié,  hohete  ! 

Car  je  n'ay  que  faire  des  autres. 

De  rechief  donne  a  Perrenet, 
J'entens  le  Bastart  de  la  Barre, 
Pour  ce  qu'il  est  beau  filz  et  net, 
En  son  escu,  en  lieu  de  barre, 
Trois  dez  plombez,  de  bonne  carre, 
Et  ung  beau  joly  jeu  de  cartes. 
Mais  quoy  ?  s'on  l'oyt  vecir  ne  poirre, 
En  oultre  aura  les  fièvres  quartes. 

Item,  ne  vueil  plus  que  Cholet 
Dolle,  trenche,  douve  ne  boise, 
Relie  broc  ne  tonnelet, 
Mais  tous  ses  houstilz  changier  voise 
A  une  espee  lyonnoise, 
Et  retiengne  le  hutinet  : 
Combien  qu'il  n'ayme  bruyt  ne  noise, 
Si  luy  plaist  il  ung  tantinet. 

Item,  je  donne  a  Jehan  le  Lou, 
Homme  de  bien  et  bon  marchant, 
Pour  ce  qu'il  est  linget  et  flou, 
Et  que  Cholet  est  mal  serchant 


Ung  beau  petit  chiennet  couchant 
Qui  ne  laira  poullaille  en  vo}re, 
Ung  long  tabart  et  bien  cachant 
Pour  les  mussier,  qu'on  ne  les  voye. 

Item,  a  l'Orfèvre  de  Bois, 
Donne  cent  clouz,  queues  et  testes, 
De  gingembre  sarrazinois, 
Non  pas  pour  acouppler  ses  boetes, 
Mais  pour  conjoindre  culz  et  coetes, 
Et  couldre  jambons  et  andoulles, 
Tant  que  le  lait  en  monte  aux  tettes 
Et  le  sang  en  devalle  aux  coulles. 

Au  cappitaine  Jehan  Riou, 
Tant  pour  lui  que  pour  ses  archiers, 
Je  donne  six  hures  de  lou, 
Qui  n'est  pas  viande  a  porchiers, 
Prins  a  gros  mastins  de  bouchiers, 
Et  cuites  en  vin  de  buffet. 
Pour  mengier  de  ces  morceaulx  chiers, 
On  en  feroit  bien  ung  malfait. 

C'est  viande  ung  peu  plus  pesante, 
Que  duvet  n'est,  plume,  ne  liège. 
Elle  est  bonne  a  porter  en  tente, 
Ou  pour  user  en  quelque  siège. 
S'ilz  estoient  prins  a  un  piège, 
Que  ces  mastins  ne  sceussent  courre, 

J'ordonne,  moy  qui  suis  son  miege, 
Que  des  peaulx,  sur  l'iver,  se  fourre. 

Item,  a  Robinet  Trascaille, 
Qui  en  service  (c'est  bien  fait) 
A  pié  ne  va  comme  une  caille, 
Mais  sur  roncin  gras  et  reffait, 
Je  lui  donne,  de  mon  buffet, 
Une  jatte  qu'emprunter  n'ose; 
Si  aura  mesnage  parfait  : 
Plus  ne  luy  falloit  autre  chose. 

Item,  donne  a  Perrot  Girart, 
Barbier  juré  du  Bourg  la  Royne, 
Deux  bacins  et  ung  coquemart, 
Puis  qu'a  gaignier  met  telle  paine. 
Des  ans  y  a  demie  douzaine 
Qu'en  son  hostel,  de  cochons  gras 
M'apatella  une  sepmaine, 
Tesmoing  l'abesse  de  Pourras. 

Item,  aux  Frères  mendians, 
Aux  Dévotes  et  aux  Béguines, 
Tant  de  Paris  que  d'Orléans, 
Tant  Turlupins  que  Turlupines, 
De  grasses  souppes  jacoppines 
Et  flaons  leur  fais  oblacion; 
Et  puis  après,  soubz  ces  courtines, 
Parler  de  contemplacion. 

Si  ne  suis  je  pas  qui  leur  donne, 
Mais  de  tous  enffans  sont  les  mères, 
Et  Dieu,  qui  ainsi  les  guerdonne, 
Pour  qui  seurTrent  paines  ameres. 
Il  faut  qu'ilz  vivent,  les  beaulx  pères, 
Et  mesmement  ceulx  de  Paris. 
S'ilz  font  plaisir  a  nos  commères, 
Hz  ayment  ainsi  leurs  maris. 

Quoy  que  maistre  Jehan  de  Poullieu 
En  voulsist  dire  et  reliqaa 
Contraint  et  en  publique  lieu, 
Honteusement  s'en  révoqua. 
Maistre  Jehan  de  Mehun  s'en  moqua 
De  leur  façon  ;  si  fist  Mathieu  ; 
Mais  on  doit  honnorer  ce  qu'a 
Honnoré  l'Eglise  de  Dieu. 

Si  me  soubmectz,  leur  serviteur 
En  tout  ce  que  puis  faire  et  dire, 
A  les  honnorer  de  bon  cuer 
Et  obeïr,  sans  contredire  ; 
L'homme  bien  fol  est  d'en  mesdire, 
Car,  soit  a  part  ou  en  preschier 
Ou  ailleurs,  il  ne  fault  pas  dire 
Se  gens  sont  pour  eux  revenchier, 

Item,  je  donne  a  frère  Baude, 
Demourant  en  l'ostel  des  Carmes, 


Portant  chiere  hardie  et  baude, 
Une  sallade  et  deux  guysarmes, 
Que  Detusca  et  ses  gens  d'armes 
Ne  lui  riblent  sa  caige  vert. 
Viel  est  :  s'il  ne  se  rent  aux  armes, 
C'est  bien  le  deable  de  Vauvert. 

Item,  pour  ce  que  le  Scelleur 
Maint  estront  de  mouche  a  maschié, 
Donne,  car  homme  est  de  valeur, 
Son  seau  d'avantage  crachié, 
Et  qu'il  ait  le  poulce  escachié, 
Pour  tout  empreindre  a  une  voye; 
Jentens  celuy  de  l'Eveschié, 
Car  les  autres,  Dieu  les  pourvoye  ! 

Quant  des  auditeurs  messeigneurs, 
Leur  grandie  ils  auront  lambroissee  ; 
Et  ceulx  qui  ont  les  culz  rongneux, 
Chascun  une  chaire  percée; 
Mais  qu'a  la  petite  Macee 
D'Orléans,  qui  ot  ma  sainture, 
L'amende  soit  bien  hault  tauxee  : 
Elle  est  une  mauvaise  ordure. 

Item,  donne  a  maistre  Françoys, 
Promoteur,  de  la  Vacquerie 
Ung  hault  gorgerin  d'Escossoys, 
Toutesfois  sans  orfaverie; 

Car,  quant  receut  chevallerie, 
Il  maugréa  Dieu  et  saint  George. 
Parler  n'en  oit  qui  ne  s'en  rie, 
Comme  enragié,  a  plaine  gorge. 

Item,  a  maistre  Jehan  Laurens, 
Qui  a  les  povres  yeulx  si  rouges 
Pour  le  pechié  de  ses  parens 
Qui  burent  en  barilz  et  courges, 
Je  donne  l'envers  de  mes  bouges 
Pour  tous  les  matins  les  torchier; 
S'il  fut  arcevesque  de  Bourges, 
Du  sendail  eust,  mais  il  est  chier. 

Item,  a  maistre  Jehan  Cotart, 
Mon  procureur  en  court  d'Eglise, 
Devoye  environ  ung  patart, 
Car  a  présent  bien  m'en  advise, 
Quant  chicaner  me  feist  Denise, 
Disant  que  l'avoye  mauldite; 
Pour  son  ame,  qu'es  cieulx  soit  mise, 
Ceste  oroison  j'ai  cy  escripte. 


Ballade  et  oroison. 


Pere  Noé,  qui  plantastes  la  vigne, 
Vous  aussi,  Loth,  qui  beustes  ou  rochier 
Par  tel  party  qu'Amours,  qui  gens  engigne, 
De  vos  filles  si  vous  feist  approuchier 
(Pas  ne  le  dy  pour  le  vous  reprouchier), 
Archetriclin,  qui  bien  sceustes  cest  art, 
Tous  trois  vous  pry  qu'o  vous  vueillez  perchier 
L'ame  du  bon  feu  maistre  Jehan  Cotart, 

Jadis  extraict  il  fut  de  vostre  ligne, 
Luy  qui  beuvoit  du  meilleur  et  plus  chier. 
Et  ne  deust  il  avoir  vaillant  ung  pigne  ; 
Certes,  sur  tous,  c'estoit  ung  bon  archier  ; 
On  ne  luy  sceut  pot  des  mains  arrachier; 
De  bien  boire  ne  fut  oncques  fetart. 
Nobles  seigneurs,  ne  souffrez  empeschier 
Lame  du  bon  feu  maistre  Jehan  Cotart  ! 


Comme  homme  beu  qui  chancelle  et  trépigne 
L'ay  veu  souvent,  quant  il  s'alloit  couchier, 
Et  une  fois  il  se  fait  une  bigne, 
Bien  m'en  souvient,  a  Testai  d'ung  bouchier; 
Brief,  on  n'eust  sceu  en  ce  monde  serchier 

Meilleur  pyon,  pour  boire  tost  et  tart. 
Faictes  entrer  quant  vous  orrez  huchier 
L'ame  du  bon  feu  maistre  Jehan  Cotart  ! 

Prince,  il  n'eust  sceu  jusqu'à  terre  crachier; 
Tousjours  crioit  :  «  Haro  !  la  gorge  m'art  !  » 
Et  si  ne  sceust  oncq  sa  seuf  estanchier 
L'ame  du  bon  feu  maistre  Jehan  Cotart. 


Comment  S5a- 

tbâctkbicufôac 
cbus  accufc  les 
Cauermers 
qmtooml 
lent  le 

Item,  vueil  que  le  jeune  Merle 
Désormais  gouverne  mon  change, 
Car  de  changier  envys  me  mesle, 
Pourveu  que  tousjours  baille  en  change, 
Soit  a  privé  soit  a  estrange, 
Pour  trois  escus  six  brettes  targes, 
Pour  deux  angelotz  ung  grant  ange  : 
Car  amans  doivent  estre  larges, 

Item,  j'ay  sceu,  en  ce  voyage, 
Que  mes  trois  povres  orphelins 
Sont  creus  et  deviennent  en  aage 
Et  n'ont  pas  testes  de  belins. 
Et  qu'enfans  d'icy  a  Salins 
N'a  mieulx  sachans  leur  tour  d  escolle. 
Or,  par  l'ordre  des  Mathelins, 
Telle  jeunesse  n'est  pas  folle, 

Si  vueil  qu'ilz  voisent  a  Festude  ; 
Ou  ?  sur  maistre  Pierre  Richier. 
Le  Donat  est  pour  eulx  trop  rude  : 
Ja  ne  les  y  vueil  empeschier, 
Ils  sauront,  je  F'ayme  plus  chier, 
Ave  sahis,  tibi  decus, 
Sans  plus  grans  lettres  enserchier  : 
Toujours  n?ont  pas  clers  Fau  dessus. 

Cecy  estudient,  et  ho  ! 
Plus  procéder  je  leur  defTens. 


Quant  d'entendre  le  grant  Credo, 
Trop  fort  il  est  pour  telz  enfans. 
Mon  long  tabart  en  deux  je  fens  : 
Si  vueil  que  la  moitié  s'en  vende 
Pour  leur  en  acheter  des  flans, 
Car  jeunesse  est  ung  peu  friande. 

Et  vueil  qu'ilz  soient  informez 
En  meurs,  quoy  que  couste  bature  ; 
Chaperons  auront  enformez, 
Et  les  poulces  sur  la  sainture, 
Humbles  a  toute  créature, 
Disans  :  «  Han  ?  Quoy?  Il  n'en  est  rien! 
Si  diront  gens,  par  adventure  : 
«  Vecy  enfans  de  lieu  de  bien  !  » 

Item,  et  mes  povres  clerjons, 
Auxquels  mes  tiltres  resigné  : 
Beaulx  enfans  et  droiz  comme  jons 
Les  voyant,  m'en  dessaisiné, 
Cens  recevoir  leur  assigné, 
Seur  comme  qui  l'auroit  en  paulme, 
A  ung  certain  jour  consigné, 
Sur  l'ostel  de  Gueuldry  Guillaume. 

Quoy  que  jeunes  et  esbatans 
Soient,  en  riens  ne  me  desplaist  : 
Dedens  trente  ans  ou  quarante  ans 
Bien  autres  seront,  se  Dieu  plaist. 

Il  fait  mal  qui  ne  leur  complaist  ; 
Ilz  sont  très  beaulx  enfans  et  gens  ; 
Et  qui  les  bat  ne  fiert,  fol  est, 
Car  enfans  si  deviennent  gens. 

Les  bources  des  Dix  et  Huit  Clers 
Auront;  je  m'y  vueil  travaillier  : 
Pas  ilz  ne  dorment  comme  loirs 
Qui  trois  mois  sont  sans  resveillier. 
Au  fort,  triste  est  le  sommeillier 
Qui  fait  aisier  jeune  en  jeunesse, 
Tant  qu'en  fin  lui  faille  veillier, 
Quant  reposer  deust  en  viellesse. 

Si  en  escrips  au  collateur 
Lettres  semblables  et  pareilles  ; 
Or  prient  pour  leur  bienfaiteur, 
Ou  qu'on  leur  tire  les  oreilles. 
Aucunes  gens  ont  grans  merveilles 
Que  tant  m'encline  vers  ces  deux; 
Mais,  foy  que  doy  festes  et  veilles, 
Oncques  ne  vy  les  mères  d'eulx! 

Item,  donne  a  Michault  Cul  d'Oue 
Et  a  sire  Chariot  Taranne 
Cent  solz  (s'ilz  demandent  :  «  Prins  ou  ?  » 
Ne  leur  chaille  ;  ilz  vendront  de  manne) 
Et  unes  houses  de  basanne, 
Autant  empeigne  que  semelle 

Pourveu  qu'ilz  me  salueront  Jehanne, 
Et  autant  une  autre  comme  elle. 

Item,  au  seigneur  de  Grigny, 
Auquel  jadis  laissay  Vicestre, 
Je  donne  la  tour  de  Billy 
Pourveu,  se  huys  y  a  ne  fenestre 
Qui  soit  ne  debout  ne  en  estre, 
Qu'il  mette  très  bien  tout  a  point. 
Face  argent  a  destre,  a  senestre  : 
Il  m'en  fault,  et  il  n'en  a  point. 

Item,  a  Thibault  de  la  Garde... 
Thibault  ?  je  mens,  il  a  nom  Jehan  ; 
Que  luy  donray  je,  que  ne  perde  ? 
(Assez  ay  perdu  tout  cest  an  ; 
Dieu  y  vueille  pourveoir,  amen  !) 
Le  Barillet,  par  m'ame,  voire  ! 
Genevoys  est  plus  ancien 
Et  plus  beau  nez  a  pour  y  boire, 

Item,  je  donne  a  Basanier, 
Notaire  et  greffier  criminel, 
De  giroffle  plain  ung  pannier 
Prins  sur  maistre  Jehan  de  Ruel, 
Tant  a  Mautaint,  tant  a  Rosnel, 
Et,  avec  ce  don  de  girofîle, 
Servir  de  cuer  gent  et  ysnel 
Le  seigneur  qui  sert  saint  Cristofle 

Auquel  ceste  ballade  donne 
Pour  sa  dame,  qui  tous  biens  a; 
S'Amour  ainsi  tous  ne  guerdonne, 
le  ne  m'esbays  de  cela, 
Car  au  Pas  consquester  l'ala 
Que  tint  Régnier,  roy  de  Cecille, 
Ou  si  bien  fist  et  peu  parla 
Qu'onques  Hector  fist  ne  Troïlle. 


Ballade  que  Villon  donna  a  ung  gen- 
tilhomme nouvellement  marié, 
pour  l'envoyer  a  son  espouse  par 
luy  conquise  a  l'espee. 

Au  poinct  du  jour,  que  l'esprevier  se  bat, 
Meu  de  plaisir  et  par  noble  coustume, 
Bruit  la  maulvis  et  de  joye  s'esbat, 
Reçoit  son  past  et  se  joint  a  la  plume, 
Offrir  vous  vueil,  (a  ce  désir  m'alume) 
Ioyeusement  ce  qu'aux  amans  bon  semble. 

Sachiez  qu'Amour  rescript  en  son  volume. 
Et  c'est  la  fin  pour  quoy  sommes  ensemble. 

Dame  serez  de  mon  cuer  sans  débat, 
Entièrement,  jusques  mort  me  consume. 
Lorier  souef  qui  pour  mon  droit  combat, 
Olivier  franc,  m'ostant  toute  amertume, 
Raison  ne  veult  que  je  desacoustume, 
Et  en  ce  vueil  avec  elle  m'assemble, 
De  vous  servir,  mais  que  m'y  accoustume  ; 
Et  c'est  la  fin  pour  quoy  sommes  ensemble. 

Et  qui  plus  est,  quant  dueil  sur  moy  s'embat, 
Par  Fortune  qui  souvent  si  se  fume, 
Vostre  doulx  oeil  sa  malice  rabat, 
Ne  mais  ne  moins  que  le  vent  fait  la  plume. 
Si  ne  pers  pas  la  graine  que  je  sume 
En  vostre  champ,  quant  le  fruit  me  ressemble. 
Dieu  m'ordonne  que  le  fouysse  et  fume  ; 
Et  c'est  la  fin  pour  quoy  sommes  ensemble. 

Princesse,  oyez  ce  que  cy  vous  résume  ; 
Que  le  mien  cuer  du  vostre  desassemble 
Ja  ne  sera  ;  tant  de  vous  en  présume  ; 
Et  c'est  la  fin^pour  quoy  sommes  ensemble. 

Item,  a  sire  Jehan  Perdrier, 
Riens,  n'a  Françoys,  son  secont  frère. 
Si  m'ont  voulu  tous  jours  aidier, 
Et  de  leurs  biens  faire  confrère  ; 
Combien  que  Françoys,  mon  compère, 
Langues  cuisans,  flambans  et  rouges, 
My  commandement  my  prière, 
Me  recommanda  fort  a  Bourges. 

Si  allé  veoir  en  Taillevent, 
Ou  chappitre  de  fricassure, 
Tout  au  long,  derrière  et  devant, 
Lequel  n'en  parle  jus  ne  sure. 
Mais  Macquaire,  je  vous  asseure, 
A  tout  le  poil  cuisant  ung  deable, 
Affin  qu'il  sentist  bon  l'arsure, 
Ce  recipe  m'escript,  sans  fable. 


Ballade. 


EN  reagal,  en  arcenic  rochier, 
En  orpiment,  en  salpestre  et  chaulx  vive, 
En  plomb  boullant  pour  mieulx  les  esmorchi< 
En  suif  et  poix  destrempez  de  lessive 
Faicte  d'estrons  et  de  pissat  de  juifve, 
En  lavailles  de  jambes  a  meseaulx, 
En  racleure  de  piez  et  viels  houseaulx, 
En  sang  d'aspic  et  telz  drogues  vlimeuses, 
En  fiel  de  loups,  de  regnars  et  blereaulx, 
Soient  frittes  ces  langues  envieuses  ! 

En  cervelle  de  chat  qui  hayt  peschier, 
Noir,  et  si  viel  qu'il  n'ait  dent  en  gencive, 
D'ung  viel  mastin,  qui  vault  bien  aussi  chier, 
Tout  enragié,  en  sa  bave  et  salive, 
En  l'escume  d'une  mulle  poussive 
Detrenchiee  menu  a  bons  ciseaulx, 
En  eaue  ou  ratz  plongent  groings  et  museaulx, 
Raines,  crappaulx  et  bestes  dangereuses, 
Serpens,  lesars  et  telz  nobles  oyseaulx, 
Soient  frittes  ces  langues  envieuses  ! 

r-        -        "         "  f 


En  sublimé,  dangereux  a  touchier, 
Et  ou  nombril  d'une  couleuvre  vive, 

En  sang  qu'on  voit  es  palletes  sechier 
Sur  ces  barbiers,  quant  plaine  lune  arrive, 
Dont  l'ung  est  noir,  l'autre  plus  vert  que  cive, 
En  chancre  et  fiz,  et  en  ces  ords  cuveaulx 
Ou  nourrisses  essangent  leurs  drappeaulx, 
En  petiz  baings  de  filles  amoureuses 
(Qui  ne  m'entent  n'a  suivy  les  bordeaulx) 
Soient  frittes  ces  langues  envieuses  ! 

Prince  passez  tous  ces  frians  morceaulx, 
S'estamine,  sacs  n'avez,  ou  bluteaulx, 
Parmy  le  fons  d'unes  brayes  breneuses; 
Mais,  par  avant,  en  estrons  de  pourceaulx 
Soient  frittes  ces  langues  envieuses  ! 


III 


Item,  a  maistre  Andry  Courault, 
«  Les  Contrediz  Franc  Gontier  »  mande  ; 
Quant  du  tirant  séant  en  hault, 
A  cestuy  la  riens  ne  demande. 
Le  Saige  ne  veult  que  contende 
Contre  puissant  povre  homme  las, 
Affin  que  ses  niiez  ne  tende, 
Et  qu'il  ne  trébuche  en  ses  las. 

Gontier  n'est  craint  :  il  n'a  nuls  hommes, 
Et  mieulx  que  moy  n'est  hérité  ; 
Mais  en  ce  débat  cy  nous  sommes, 
Car  il  loue  sa  povreté, 
Estre  povre  yver  et  esté, 
Et  a  félicité  repute 
Ce  que  tiens  a  maleureté. 
Lequel  a  tort  ?  Or  en  dispute. 


Ballade  intitulée,  les  contredictz  de 
franc  Gontier. 


Sur  mol  duvet  assis,  ung  gras  chanoine, 
Les  ung  brasier,  en  chambre  bien  natee, 
A  son  costé  gisant  dame  Sidoine, 
Blanche,  tendre,  polie  et  attintee, 
Boire  ypocras  a  jour  et  a  nuytee, 
Rire,  jouer,  mignonner  et  baisier, 
Et  nu  a  nu,  pour  mieulx  des  corps  s'aisier, 
Les  vy  tous  deux,  par  ung  trou  de  mortaise  : 
Lors  je  congneus  que,  pour  dueil  appaisier, 
Il  n'est  trésor  que  de  vivre  a  son  aise. 

Se  Franc  Gontier  et  sa  compaigne  Helaine 
Eussent  ceste  doulce  vie  hantee, 
D'ongnons,  civotz,  qui  causent  forte  alaine, 
N'acontassent  une  bise  tostee. 
Tout  leur  mathon,  ne  toute  leur  potée, 
Ne  prise  ung  ail,  je  le  dy  sans  noysier. 

S'ilz  se  vantent  couchier  soubz  le  rosier, 
Lequel  vault  mieulx?  Lict  costoyé  de  chaise? 
Qu'en  dites  vous  ?  Faut  il  a  ce  musier  ? 
Il  n'est  trésor  que  de  vivre  a  son  aise. 


De  gros  pain  bis  vivent,  d'orge,  d'avoine, 
Et  boivent  eaue  tout  au  long  de  l'anee. 
Tous  les  oyseaulx  d'icy  en  Babiloine 
A  tel  escot  une  seule  journée 
Ne  me  tiendroient,  non  une  matinée. 
Or  s'esbate  de  par  Dieu,  Franc  Gontier, 
Helaine  o  luy,  soubz  le  bel  esglantier  : 
Se  bien  leur  est,  cause  n'ay  qu'il  me  poise  ; 
Mais  quoy  que  soit  du  laboureux  mestier, 
Il  n'est  trésor  que  de  vivre  a  son  aise. 

Prince,  jugiez,  pour  tous  nous  accorder. 
Quant  est  de  moy,  mais  qu'a  nul  n'en  desplaise, 
Petit  enfant,  j'ay  oy  recorder  : 
Il  n'est  trésor  que  de  vivre  a  son  aise. 

Item,  pour  ce  que  scet  sa  Bible 
Madamoiselle  de  Bruyères, 
Donne  preschier  hors  l'Evangille 
A  elle  et  a  ses  bachelières, 
Pour  retraire  ces  villotieres 
Qui  ont  le  bec  si  affilié, 
Mais  que  ce  soit  hors  cymetieres, 
Trop  bien  au  Marchié  au  fillé. 


Quoy  qu'on  tient  belles  langagières 
Florentines,  Veniciennes, 
Assez  pour  estre  messagieres, 
Et  mesmement  les  anciennes  ; 
Mais,  soient  Lombardes,  Rommaines," 
Genevoises,  a  mes  perilz, 
Pimontoises,  Savoisiennes, 
Il  n'est  bon  bec  que  de  Paris. 

De  beau  parler  tiennent  chaieres, 
Ce  dit  on,  les  Neapolitaines, 
Et  sont  très  bonnes  caquetieres 
Allemandes  et  Pruciennes, 
Soient  Grecques,  Egipciennes, 
De  Hongrie  ou  d'autre  pays, 
Espaignolles  ou  Cathelennes, 
Il  n'est  bon  bec  que  de  Paris. 

Brettes,  Suysses,  n'y  sçavent  guieres, 
Gasconnes,  n'aussi  Toulousaines  : 
De  Petit  Pont  deux  harengieres 
Les  concluront,  et  les  Lorraines, 
Engloises  et  Calaisiennes, 
(Ay  je  beaucoup  de  lieux  compris?) 
Picardes  de  Valenciennes  ; 
Il  n'est  bon  bec  que  de  Paris. 

Prince,  aux  dames  Parisiennes 
De  beau  parler  donne  le  pris; 

Qjuoy  qu'on  die  d'Italiennes, 
Il  n'est  bon  bec  que  de  Paris. 

Regarde  m'en  deux,  trois,  assises 
Sur  le  bas  du  ply  de  leurs  robes, 
En  ces  moustiers,  en  ces  églises; 
Tire  toy  près,  et  ne  te  hobes  ; 
Tu  trouveras  la  que  Macrobes 
Oncques  ne  fist  tels  jugemens. 
Entens;  quelque  chose  en  desrobes  : 
Ce  sont  tous  beaulx  enseignemens. 

Item,  et  au  mont  de  Montmartre, 
Qui  est  ung  lieu  moult  ancien, 
Je  luy  donne  et  adjoings  le  tertre 
Qu'on  dit  le  mont  Valerien, 
Et,  oultre  plus,  ung  quartier  d'an 
Du  pardon  qu'apportay  de  Romme  ; 
Si  ira  maint  bon  crestien 
Voir  l'abbaye  ou  il  n'entre  homme. 

Item,  varletz  et  chamberieres 
De  bons  hostelz  (riens  ne  me  nuyt) 
Feront  tartes,  fkons  et  goyeres, 
Et  grant  raillias  a  mynuit  : 
Riens  n'y  font  sept  pintes  ne  huit, 
Tant  que  gisent  seigneur  et  dame, 
Puis  après,  sans  mener  grant  bruit, 
Je  leur  ramentoy  le  jeu  d'asne. 

Item,  et  a  filles  de  bien, 
Qui  ont  pères,  mères  et  antes, 
Par  m'ame  !  je  ne  donne  rien, 
Car  j'ay  tout  donné  aux  servantes. 
Si  fussent  ilz  de  peu  contentes  : 
Grant  bien  leur  fissent  mains  loppins 
Aux  povres  filles,  endrementes 
Que  se  perdent  aux  Jacoppins, 

Aux  Celestins  et  aux  Chartreux. 
Quoy  que  vie  mainent  estroite, 
Si  ont  ilz  largement  entre  eulx 
Dont  povres  filles  ont  soufFrete  ; 
Tesmoing  Jaqueline  et  Perete 
Et  Ysabeau  qui  dit  :  «  Enné  !  »  ; 
Puis  qu'ilz  en  ont  telle  disette, 
A  paine  en  seroit  on  damné. 

Item,  a  la  Grosse  Margot, 
Très  doulce  face  et  pourtraicture. 
Foy  que  doy  brûlure  bigod, 
Assez  dévote  créature; 
Je  l'aime  de  propre  nature, 
Et  elle  moy,  la  doulce  sade  : 
Qui  la  trouvera  d'aventure, 
Qu'on  luy  lise  ceste  ballade. 

Ballade. 


Se  j'ayme  et  sers  la  belle  de  bon  hait. 
M'en  devez  vous  tenir  ne  vil  ne  sot? 
Elle  a  en  soy  des  biens  a  fin  souhait. 
Pour  son  amour  sains  bouclier  et  passot; 
Quant  viennent  gens,  je  cours  et  happe  ung  pot, 
Au  vin  m'en  voys,  sans  démener  grant  bruit; 
Je  leur  tens  eaue,  frommage,  pain  et  fruit. 
S'ilz  paient  bien,  je  leur  dis  :  «  Bene  stat\ 
Retournez  cy,  quant  vous  serez  en  mit, 
En  ce  bordeau  ou  tenons  nostre  estât!  » 

Mais  adoncques  il  y  a  grant  deshait, 
Quant  sans  argent  s'en  vient  couchier  Margot  ; 
Veoir  ne  la  puis,  mon  cuer  a  mort  la  hait. 
Sa  robe  prens,  demy  saint  et  surcot, 
Si  luy  jure  qu'il  tiendra  pour  l'escot. 
Par  les  costés  se  prent  ;  cest  Antecrist 
Crie  et  jure  par  la  mort  Jhesucrist 
Que  non  fera.  Lors  j'empongne  ung  esclat; 
Dessus  son  nez  luy  en  fais  ung  escript, 
En  ce  bordeau  ou  tenons  nostre  estât. 


Puis  paix  se  fait,  et  me  fait  un  gros  pet 
Plus  enflambé  qu'ung  vlimeux  escharbot. 

Riant,  m'assiet  son  poing  sur  mon  sommet 
Go,  go!  me  dit,  et  me  fiert  le  jambot. 
Tous  deux  yvres,  dormons  comme  ung  sabot. 
Et,  au  resveil,  quant  le  ventre  luy  bruit, 
Monte  sur  moy,  que  ne  gaste  son  fruit. 
Soubz  elle  geins,  plus  qu'un  aiz  me  fait  plat; 
De  paillarder  tout  elle  me  destruit, 
En  ce  bordeau  ou  tenons  nostre  estât. 

Vente,  gresle,  gelle,  j'ay  mon  pain  cuit. 

le  suis  paillait,  la  paillarde  me  duit. 

Lequel  vault  mieulx  ?  Chascun  bien  s'entresuit. 

L'ung  vault  l'autre  ;  c'est  a  mau  rat  mau  chat. 

Ordure  amons,  ordure  nous  assuit  ; 

Nous  deffuyons  onneur,  il  nous  deffuit, 

En  ce  bordeau  ou  tenons  nostre  estât. 

Item,  a  Marion  l'Idolle 
Et  la  grant  Jehanne  de  Bretaigne 
Donne  tenir  publique  escolle 
Ou  l'escollier  le  maistre  enseigne. 
Lieu  n'est  ou  ce  marchié  se  tiengne, 
Si  non  a  la  grisle  de  Mehun  ; 
De  quoy  je  dis  :  «  Fy  de  l'enseigne, 
Puis  que  l'ouvraige  est  si  commun  !  » 

Item,  et  a  Noël  Jolis, 
Autre  chose  je  ne  luy  donne 
Fors  plain  poing  d'osiers  frez  cueillis 

En  mon  jardin;  je  l'abandonne. 
Chastoy  est  une  belle  aulmosne, 
Ame  n'en  doit  estre  marry  : 
Unze  vings  coups  luy  en  ordonne 
Livrez  par  la  main  de  Henry. 

Item,  ne  sçay  qu'a  l'Ostel  Dieu 
Donner,  n'a  povres  hospitaulx  ; 
Bourdes  n'ont  icy  temps  ne  lieu, 
Car  povres  gens  ont  assez  maulx. 
Chascun  leur  envoyé  leurs  os. 
Les  mendians  ont  eu  mon  oye  ; 
Au  fort,  ilz  en  auront  les  os  : 
A  menue  gent  menue  monnoye. 

Item,  je  donne  a  mon  barbier, 
Q,ui  se  nomme  Colin  Galerne, 
Près  voisin  d'Angelot  l'erbier, 
Ung  gros  glasson  (prins  ou?  en  Marne), 
Affin  qu'a  son  ayse  s'yverne. 
De  l'estomac  le  tiengne  près  ; 
Se  l'yver  ainsi  se  gouverne, 
Il  aura  chault  l'esté  d'après. 

Item,  riens  aux  Enfans  Trouvez; 
Mais  les  perdus  faut  que  consolle. 
Si  doivent  estre  retrouvez, 
Par  droit,  sur  Marion  l'Idolle. 

Une  leçon  de  mon  escolle 
Leur  liray,  qui  ne  dure  guère. 
Teste  n'ayent  dure  ne  folle  ; 
Escoutent!  car  c'est  la  dernière. 

Belle  leçon  de  Villon  auz  enfans 
perduz. 


Beaulx  enfans,  vous  perdez  la  plus 
Belle  rose  de  vo  chappeau  ; 
Mes  clers  près  prenans  comme  glus, 
Si  vous  allez  a  Montpipeau 
Ou  a  Rueil,  gardez  la  peau  : 
Car,  pour  s'esbatre  en  ces  deux  lieux, 
Cuidant  que  vaulsist  le  rappeau, 
La  perdit  Colin  de  Cayeux. 

«  Ce  n'est  pas  ung  jeu  de  trois  mailles, 
Ou  va  corps,  et  peut  estre  l'ame. 
Qui  pert,  riens  n'y  font  repentailles 
Qu'on  n'en  meure  a  honte  et  diffame  ; 
Et  qui  gaigne  n'a  pas  a  femme 
Dido,  la  royne  de  Cartage. 

L'homme  est  donc  bien  fol  et  infâme 
Qui,  pour  si  peu,  couche  tel  gage. 

s  Qji'ung  chascun  encore  m'escoute  ! 
On  dit,  et  il  est  vérité, 
Oue  charretée  se  boit  toute, 
Au  feu  l'yver,  au  bois  l'esté. 
S'argent  avez,  il  n'est  enté  ; 
Mais  le  despendez  tost  et  viste. 
Qui  en  voyez  vous  hérité  ? 
Jamaisjnal  acquest  ne  prouffite.  » 


Ballade  de  bonne  doctrine  a  ceulx  de 
mauvaise  vie. 

ar  ou  soies  porteur  de  bulles, 


Tailleur  de  faulx  coings,  tu  te  brusles 
Comme  ceulx  qui  sont  eschaudez, 
Traistres  parjurs,  de  foy  vuydez; 
Soies  larron,  ravis  ou  pilles, 
Ou  en  va  l'acquest,  que  cuidez  ? 
Tout  aux  tavernes  et  aux  filles. 


Pipeur  ou  hasardeur  de  dez, 

Ryme,  raille,  cymballe,  luttes, 
Comme  fol,  fainctif,  eshontez; 
Farce,  broulle,  joue  des  rleustes  ; 
Fais,  es  villes  et  es  citez, 
Farces,  jeux  et  moralitez; 
Gaigne  au  berlanc,  au  glic,  aux  quilles. 
Aussi  bien  va,  or  escoutez  ! 
Tout  aux  tavernes  et  aux  filles. 


De  telz  ordures  te  reculles, 
Laboure,  fauche  champs  et  prez, 
Sers  et  pense  chevaux  et  mulles, 
S'aucunement  tu  n'es  lettrez; 
Assez  auras,  se  prens  en  grez. 
Mais,  se  chanvre  broyés  ou  tilles, 
Ne  tens  ton  labour  qu'as  ouvrez 
Tout  aux  tavernes  et  aux  filles. 


Chausses,  pourpoins  esguilletez, 
Robes,  et  toutes  vos  drappilles, 
Ains  que  vous  fassiez  pis,  portez 
Tout  aux  tavernes  et  aux  filles. 

A  vous  parle,  compaings  de  galle, 
Mal  des  ames  et  bien  du  corps, 
Gardez  vous  tous  de  ce  mau  hasle 
Qui  noircist  les  gens  quant  sont  mors 
Eschevez  le,  c'est  ung  mal  mors  ; 
Passez  vous  en  mieulx  que  pourrez  ; 

Et,  pour  Dieu,  soiez  tous  recors 
Qu'une  fois  viendra  que  mourrez. 

Item,  je  donne  aux  Quinze  Vings 
(Qu'autant  vauldroit  nommer  Trois  Cens) 
De  Paris,  non  pas  de  Provins, 
Car  a  eulx  tenu  je  me  sens; 
Hz  auront,  et  je  m'y  consens, 
Sans  les  estuys,  mes  grans  lunettes, 
Pour  mettre  a  part,  aux  Innocens, 
Les  gens  de  bien  des  deshonnestes. 

Icy  n'y  a  ne  ris  ne  jeu. 
Que  leur  vault  il  avoir  chevances, 
N'en  grans  lits  de  parement  jeu, 
Engloutir  vins  en  grosses  pances, 
Mener  joye,  festes  et  dances, 
Et  de  ce  prest  estre  a  toute  heure  ? 
Toutes  faillent  telles  plaisances, 
Et  la  coulpe  si  en  demeure. 

Quant  je  considère  ces  testes 
Entassées  en  ces  charniers, 
Tous  furent  maistres  des  requestes, 
Au  moins  de  la  Chambre  aux  Deniers, 
Ou  tous  furent  portepanniers  : 
Autant  puis  l'ung  que  l'autre  dire, 
Car,  d'evesques  ou  lanterniers 
Je  n'y  congnois  rien  a  redire. 

Et  icelles  qui  s'enclinoient 
Unes  contre  autres  en  leurs  vies, 
Desquelles  les  unes  regnoient 
Des  autres  craintes  et  semés, 
La  les  voy  toutes  assouvies, 
Ensemble  en  ung  tas  peslemesle. 
Seigneuries  leur  sont  ravies  ; 
Clerc  ne  maistre  ne  s'y  appelle. 


Or  sont  ilz  mors,  Dieu  ait  leurs  ames! 
Quand  est  des  corps,  ilz  sont  pourris. 
Aient  esté  seigneurs  ou  dames, 
Souef  et  tendrement  nourris 
De  cresme,  fromentee  ou  riz, 
Leurs  os  sont  déclinez  en  pouldre 

Auxquelz  ne  chault  d'esbatz  ne  ris. 
Plaise  au  doulx  jhesus  les  absouldre  ! 

Aux  tespassez  je  fais  ce  laiz, 
Et  icelluy  je  communique 
A  regens  cours,  sièges,  palaiz, 
Hayneurs  d'avarice  l'inique. 
Lesquelz  pour  la  chose  publique 
Se  seichent  les  os  et  les  corps  : 
De  Dieu  et  de  saint  Dominique 
Soient  absols  quant  seront  mors. 

Item,  riens  a  Jaquet  Cardon, 
Car  je  n'ay  riens  pour  luy  d'honneste, 
Non  pas  que  le  gette  habandon, 
Sinon  ceste  bergeronnette; 
S'elle  eust  le  chant  «  Marionnette  », 
Fait  pour  Marion  la  Peautarde, 
Ou  d'  «  Ouvrez  vostre  huys,  Guillemette  », 
Elle  allast  bien  a  la  moustarde  : 


Chanson. 


Au  retour  de  dure  prison, 
Ou  j'ai  laissié  presque  la  vie, 
Se  Fortune  a  sur  moy  envie, 
Jugiez  s'elle  fait  mesprison  ! 
Il  me  semble  que,  par  raison, 
Elle  deust  bien  estre  assouvie 
Au  retour. 

Se  si  plaine  est  de  desraison 
Que  vueille  que  du  tout  dévie, 
Plaise  a  Dieu  que  Famé  ravie 
En  soit  lassus  en  sa  maison, 
Au  retour! 

Item,  donne  a  maistre  Lomer, 
Comme  extraict  que  je  suis  de  fee, 
Qu'il  soit  bien  amé  (mais  d'amer 
Fille  en  chief  ou  femme  coeffee, 
Ja  n'en  ayt  la  teste  eschauffee) 
Et  qu'il  ne  luy  couste  une  noix 


Faire  ung  soir  cent  fois  la  faffee, 
En  despit  d'Ogier  le  Danois. 

Item,  donne  aux  amans  enfermes, 
Sans  le  laiz  maistre  Alain  Chartier, 
A  leurs  chevez,  de  pleurs  et  lermes 
Trestout  fin  plain  ung  benoistier, 
Et  ung  petit  brin  d'esglantier, 
Qui  soit  tout  vert,  pour  goupillon, 
Pourveu  qu'ilz  diront  ung  psaultier 
Pour  lame  du  povre  Villon. 

Item,  a  maistre  Jacques  James, 
Qui  se  tue  d'amasser  biens, 
Donne  fiancer  tant  de  femmes 
Qu'il  vouldra  ;  mais  d'espouser,  riens. 
Pour  qui  amasse  il?  Pour  les  siens. 
Il  ne  plaint  fors  que  ses  morceaulx; 
Ce  qui  fut  aux  truyes,  je  tiens 
Qu'il  doit  de  droit  estre  aux  pourceaulx. 

Item,  sera  le  Seneschal, 
Qui  une  fois  paya  mes  debtes, 
En  recompence,  mareschal 
Pour  ferrer  oes  et  canettes. 
Je  luy  envoie  ces  sornettes 
Pour  soy  desennuyer;  combien, 
S'il  veult,  face  en  des  alumettes  : 
De  bien  chanter  s'ennuye  on  bien. 

Item,  au  Chevalier  du  Guet 
Je  donne  deux  beaulx  petiz  pages, 
Philebert  et  le  gros  Marquet, 
Qui  très  bien  servy,  comme  sages, 
La  plus  partie  de  leurs  aages, 
Ont  le  prevost  des  mareschaulx. 
Helas  !  s'ilz  sont  cassez  de  gages, 
Aller  les  fauldra  tous  deschaulx. 

Item,  a  Chappelain  je  laisse 
Ma  chappelle  a  simple  tonsure, 

Chargiee  d'une  seiche  messe 

Ou  il  ne  fault  pas  grant  lecture. 

Resigné  luy  eusse  ma  cure, 

Mais  point  ne  veult  de  charge  d'ames; 

De  confesser,  ce  dit,  n'a  cure, 

Sinon  chamberieres  et  dames. 

Pour  ce  que  scet  bien  mon  entente 
Jehan  de  Calais,  honnorable  homme, 
Qui  ne  me  vit  des  ans  a  trente 
Et  ne  scet  comment  je  me  nomme, 
De  tout  ce  testament,  en  somme, 
S'aucun  y  a  difficulté, 
Oster  jusqu'au  rez  d'une  pomme 
Je  luy  en  donne  faculté. 

De  le  gloser  et  commenter, 
De  le  diffinir  et  descripre, 
Diminuer  ou  augmenter, 
De  le  canceller  et  prescripre 
De  sa  main,  et,  ne  sceut  escripre, 
Interpréter  et  donner  sens, 
A  son  plaisir,  meilleur  ou  pire  : 
A  tout  cecy  je  m'y  consens. 

Et  s'aucun  (dont  n'ay  congnoissance) 
Estoit  allé  de  mort  a  vie, 
Je  vueil  et  lui  donne  puissance, 
Affin  que  l'ordre  soit  suyvie, 

Pour  estre  mieulx  parassouvie, 
Que  ceste  aumosne  ailleurs  transporte, 
Sans  se  l'appliquer  par  envie  ; 
A  son  ame  je  m'en  rapporte. 


Item,  j'ordonne  a  Sainte  Avoye, 
Et  non  ailleurs,  ma  sépulture; 


Et,  affin  que  chascun  me  voie, 
Non  pas  en  char,  mais  en  painture, 
Que  l'on  tire  mon  estature 
D'ancre,  s'il  ne  coustoit  trop  chier. 
De  tombel?  riens  :  je  n'en  ay  cure, 
Car  il  greveroit  le  planchier. 

Item,  vueil  qu'autour  de  ma  fosse 
Ce  que  s'ensuit,  sans  autre  histoire, 
Soit  escript  en  lettre  assez  grosse, 
Et,  qui  n'auroit  point  d'escriptoire, 
De  charbon  ou  de  pierre  noire, 
Sans  en  riens  entamer  le  piastre  ; 
Au  moins  sera  de  moi  mémoire, 
Telle  qu'elle  est  d'ung  bon  follastre  : 

EPITAPHE 

CY  GIST  ET  DORT  EN  CE  SOLLIER, 
qu'amours  OCCIST  DE  SON  RAILLON, 
UNG  POVRE  PETIT  ESCOLLIER, 
QUI  FUT  NOMMÉ  FRANÇOYS  VILLON. 
ONCQUES  DE  TERRE  N'OT  SILLON. 
IL  DONNA  TOUT,  CHASCUN  LE  SCET  : 
TABLES,  TRESTEAULX,  PAIN,  CORBEILLON. 
GALLANS,  DICTES  EN  CE  VERSET  : 

RONDEAU 

REPOS  ETERNEL  DONNE  A  CIL, 
SIRE,  ET  CLARTÉ  PERPETUELLE, 

QUI  VAILLANT  PLAT  NI  ESCUELLE 

n'eut  ONcauES,  n'ung  brain  de  percil. 
il  fut  rez,  chief,  barbe  et  sourcil, 
comme  un  g  navet  qu'on  ret  ou  pelle, 
repos  eternel  donne  a  cil. 

rigueur  le  transmit  en  exil, 

et  lut  frappa  au  cul  la  pelle, 

non  obstant  qu'll  dit  :  ((  j'en  appelle!  » 

qui  n'est  pas  terme  trop  subtil. 

repos  eternel  donne  a  cil. 

Item,  je  vueil  qu'on  sonne  a  bransle 
Le  gros  beffroy,  qui  n'est  de  voirre; 
Combien  qu'il  n'est  cuer  qui  ne  tremble, 
Quant  de  sonner  est  a  son  erre. 
Saulvé  a  mainte  bonne  terre, 
Le  temps  passé,  chascun  le  scet  : 
Fussent  gens  d'armes  ou  tonnerre, 
Au  son  de  luy,  tout  mal  cessoit. 

Les  sonneurs  auront  quatre  miches 
Et,  se  c'est  peu,  demy  douzaine; 
Autant  n'en  donnent  les  plus  riches, 
Mais  ilz  seront  de  saint  Estienne. 
Voilant  est  homme  de  grant  paine  : 
L'ung  en  sera  ;  quant  g'y  regarde, 
Il  en  vivra  une  sepmaine. 
Et  l'autre  ?  Au  fort,  Jehan  de  la  Garde. 

Pour  tout  ce  .fournir  et  parfaire, 
J'ordonne  mes  exécuteurs, 
Auxquels  fait  bon  avoir  affaire 
Et  contentent  bien  leurs  debteurs. 
Hz  ne  sont  pas  moult  grans  vanteurs, 
Et  ont  bien  de  quoy,  Dieu  mercis  ! 
De  ce  fait  seront  directeurs. 
Escry  :  je  t'en  nommeray  six. 

C'est  maistre  Martin  Bellefaye, 
Lieutenant  du  cas  criminel. 

Qui  sera  l'autre  ?  G'y  pensoye  : 

Ce  sera  sire  Colombel; 

S'il  luy  plaist  et  il  luy  est  bel, 

Il  entreprendra  ceste  charge. 

Et  l'autre  ?  Michiel  Jouvenel. 

Ces  trois  seulz,  et  pour  tout,  j'en  charge, 

Mais,  ou  cas  qu'ilz  s'en  excusassent, 
En  redoubtant  les  premiers  frais, 
Ou  totallement  récusassent, 
Ceulx  qui  s'enssuivent  cy  après 
Institue,  gens  de  biens  très  : 
Phelip  Brunei,  noble  escuyer, 
Et  l'autre  ?  son  voisin  d'empres, 
Si  est  maistre  Jaques  Raguier, 

Et  l'autre,  maistre  Jaques  James, 
Trois  hommes  de  bien  et  d'onneur. 
Désirant  de  sauver  leurs  ames 
Et  doubtans  Dieu  Nostre  Seigneur. 
Plus  tost  y  mettroient  du  leur 
Que  ceste  ordonnance  ne  baillent, 
Point  n'auront  de  contrerolleur, 
Mais  a  leur  bon  plaisir  en  taillent. 

Des  testamens  qu'on  dit  le  Maistre 
De  mon  fait  n'aura  quid  ne  quod; 
Mais  ce  sera  ung  jeune  prestre, 
Qui  est  nommé  Thomas  Tricot. 

Voulentiers  beusse  a  son  escot, 
Et  qu'il  me  coustast  ma  cornete! 
S'il  sceust  jouer  a  ung  tripot, 
Il  eust  de  moy  le  Trou  Perrete. 

Quant  au  regart  du  luminaire, 
Guillaume  du  Ru  j'y  commetz. 
Pour  porter  les  coings  du  suaire, 
Aux  exécuteurs  le  remetz. 
Trop  plus  mal  me  font  qu'oncques  mais 
Barbe,  cheveulx,  penil,  sourcis. 
Mal  me  presse  temps  ;  désormais 
Si  crie  a  toutes  gens  mercis. 

Ballade  par  laquelle  Villon  crye 
mercy  a  chascun. 


A Chartreux  et  a  Celestins, 
A  Mendians  et  a  Dévotes, 
A  musars  et  claquepatins, 
A  servans  et  filles  mignotes 
Portans  surcotz  et  justes  cotes, 
A  cuidereaux  d'amours  transis 
Chaussans  sans  meshaing  fauves  botes, 
Je  crie  a  toutes  gens  mercis. 

A  filletes  monstrans  tetins 
Pour  avoir  plus  largement  hostes, 
A  ribleurs,  mouveurs  de  hutins, 
A  bateleurs  traynans  marmotes, 
A  folz,  folles,  a  sotz  et  sotes, 
Qui  s'en  vont  siflant  six  a  six, 
A  marmosetz  et  mariotes, 
Je  crie  a  toutes  gens  mercis. 


H7 

Sinon  aux  traistes  chiens  mastins 
Qui  m'ont  fait  manger  dure  crostes 
Et  boire  eau,  mains  soirs  et  matins, 


Qu'ores  je  ne  crains  pas  trois  crotes, 
Je  feisse  pour  eulx  petz  et  rotes; 
Je  ne  puis,  car  je  suis  assis. 


Au  fort,  pour  éviter  riotes, 
Je  crie  a  toutes  gens  mercis. 

Qu'on  leur  froisse  les  quinze  costes 
De  gros  mailletz,  fors  et  massis, 
De  plombées  et  telz  pelotes. 
Te  crie  a  toutes  gens  mercis. 


Autre  ballade. 


cy  se  clost  le  testament 
Et  finist  du  povre  Villon. 
Venez  a  son  enterrement, 


Quant  vous  orrez  le  carrillon, 
Vestus  rouge  com  vermillon, 
Car  en  amours  mourut  martir; 
Ce  jura  il  sur  son  couillon, 
Quant  de  ce  monde  voult  partir. 


Et  je  croy  bien  que  pas  n'en  ment; 
Car  chassié  fut  comme  ung  souillon 


De  ses  amours  hayneusement, 
Tant  que,  d'icy  a  Roussillon, 
Brosse  n'y  a  ne  brossillon 
Qui  n'eust,  ce  dit  il  sans  mentir, 
Ung  lambeau  de  son  cotillon, 
Quant  de  ce  monde  voult  partir. 

Il  est  ainsi,  et  tellement. 
Quant  mourut,  n'avoit  qu'ung  haillon 
Qui  plus,  en  mourant,  mallement 
L'espoignoit  d'Amours  l'esguillon  : 
Plus  agu  que  le  ranguillon 
D'un  baudrier  luy  faisoit  sentir, 
C'est  de  quoy  nous  esmerveillon, 
Quant  de  ce  monde  voult  partir. 

Prince,  gent  comme  esmerillon, 
Sachiez  qu'il  fist  au  départir  : 
Ung  traict  but  de  vin  morillon, 
Quant  de  ce  monde  voult  partir. 


BALLADES 


De  Bon  Conseil 


ommes  faillis,  bersaudez  de  raison, 
Desnaturez  et  hors  de  congnoissance 
Desmis  du  sens,  comblez  de  desraison 
Fols  abuzez,  plains  de  descongnoissance 
Qui  procurez  contre  vostre  naissance, 
Vous  soubzmettans  a  détestable  mort 
Par  lascheté,  las  !  que  ne  vous  remort 
L'orribleté  qui  a  honte  vous  maine? 
Voyez  comment  maint  jeunes  homs  est  mort 
Par  offenser  et  prendre  autruy  demaine. 


Chascun  en  soy  voye  sa  mesprison, 
Ne  nous  venjons,  prenons  en  pacience; 
Nous  congnoissons  que  ce  monde  est  prison  : 
Aux  vertueux  franchis  d'impacience 
Battre,  touiller,  pour  ce  n'est  pas  science, 
Tollir,  ravir,  piller,  meurtrir  a  tort. 
De  Dieu  ne  chault,  trop  de  verté  se  tort 
Qui  en  telz  faiz  sa  jeunesse  demaine, 
Dont  a  la  fin  ses  poins  doloreux  tort 
Par  offenser  et  prendre  autruy  demaine. 

Que  vault  piper,  flater,  rire  en  trayson, 
Quester,  mentir,  affermer  sans  fiance, 
Farcer,  tromper,  artifier  poison, 
Vivre  en  pechié,  dormir  en  deffiance 
De  son  prouchain  sans  avoir  confiance  ? 
Pour  ce  conclus  :  de  bien  faisons  effort, 
Reprenons  cuer,  ayons  en  Dieu  confort, 
Nous  n'avons  jour  certain  en  la  sepmaine; 
De  nos  maulx  ont  noz  parens  le  ressort 
Par  offenser  et  prendre  autruy  demaine. 

Vivons  en  paix,  exterminons  discort; 
Ieunes  et  vieulx,  soyons  tous  d'ung  accort  : 
La  loy  le  veult,  l'apostre  le  ramaine 
Licitement  en  l'epistre  rommaine  ; 
Ordre  nous  fault,  estât  ou  aucun  port. 
Notons  ces  poins;  ne  laissons  le  vray  port 
Par  offenser  et  prendre  autruy  demaine. 


Des  Proverbes. 


Tant  grate  chievre  que  mal  gist, 
Tant  va  le  pot  a  l'eaue  qu'il  brise, 
Tant  chauffe  on  le  fer  qu'il  rougist, 
Tant  le  maille  on  qu'il  se  debrise, 
Tant  vault  l'homme  comme  on  le  prise, 
Tant  s'eslongne  il  qu'il  n'en  souvient, 
Tant  mauvais  est  qu'on  le  desprise, 
Tant  crie  l'on  Noël  qu'il  vient. 

Tant  parle  on  qu'on  se  contredist, 
Tant  vault  bon  bruyt  que  grâce  acquise, 
Tant  promet  on  qu'on  s'en  desdist, 
Tant  prie  on  que  chose  est  acquise, 
Tant  plus  est  chiere  et  plus  est  quise, 
Tant  la  quiert  on  qu'on  y  parvient, 
Tant  plus  commune  et  moins  requise, 
Tant  crie  l'on  Noël  qu'il  vient. 

Tant  ayme  on  chien  qu'on  le  nourrist, 
Tant  court  chanson  qu'elle  est  apprise, 
Tant  garde  on  fruit  qu'il  se  pourrist, 
Tant  bat  on  place  qu'elle  est  prise, 


i)5 


Tant  tarde  on  que  faut  entreprise, 
Tant  se  haste  on  que  mal  advient, 
Tant  embrasse  on  que  chiet  la  prise, 
Tant  crie  l'on  Noël  qu'il  vient. 

Tant  raille  on  que  plus  on  n'en  rit, 
Tant  despent  on  qu'on  n'a  chemise, 
Tant  est  on  franc  que  tout  y  frit, 
Tant  vault  ce  tien  »  que  chose  promise, 
Tant  ayme  on  Dieu  qu'on  suit  l'Eglise, 
Tant  donne  on  qu'emprunter  convient, 
Tant  tourne  vent  qu'il  chiet  en  bise, 
Tant  crie  l'on  Noël  qu'il  vient. 

Prince,  tant  vit  fol  qu'il  s'avise, 
Tant  va  il  qu'après  il  revient, 
Tant  le  mate  on  qu'il  se  ravise, 
Tant  crie  l'on  Noël  qu'il  vient. 


Des  menus  propos. 


e  congnois  bien  mouches  en  let, 
Je  congnois  a  la  robe  l'homme, 
Je  congnois  le  beau  temps  du  let, 


Je  congnois  au  pommier  la  pomme, 
Je  congnois  l'arbre  a  veoir  la  gomme, 
Je  congnois  quant  tout  est  de  mesmes, 
Je  congnois  qui  besongne  ou  chomme, 
Je  congnois  tout,  fors  que  moy  mesmes. 

Je  congnois  pourpoint  au  colet, 
Je  congnois  le  moyne  a  la  gonne, 
Je  congnois  le  maistre  au  varlet, 
Je  congnois  au  voille  la  nonne, 
Je  congnois  quant  pipeur  jargonne, 
Je  congnois  fol  nourris  de  cresmes, 
Je  congnois  le  vin  a  la  tonne, 
Je  congnois  tout,  fors  que  moy  mesmes. 

Je  congnois  cheval  et  mulet, 
Je  congnois  leur  charge  et  leur  somme, 
Je  congnois  Bietris  et  Belet, 
Je  congnois  get  qui  nombre  et  somme, 

Je  congnois  vision  et  somme, 

Je  congnois  la  faute  des  Boesmes, 

Je  congnois  le  povoir  de  Romme, 

Je  congnois  tout,  fors  que  moy  mesmes. 

Prince,  je  congnois  tout  en  somme, 
Je  congnois  coulourez  et  blesmes, 
Je  congnois  Mort  qui  tout  consomme, 
Je  congnois  tout,  fors  que  moy  mesmes. 


Des  contre  vérités. 


Il  n'est  soing  que  quant  on  a  fain, 
Ne  service  que  d'ennemy, 
Ne  maschier  qu'ung  botel  de  foing, 
Ne  fort  guet  que  d'homme  endormy, 
Ne  clémence  que  felonnie, 
N'asseurence  que  de  peureux, 
Ne  foy  que  d'homme  qui  regnie, 
Ne  bien  conseillé  qu'amoureux. 

Il  n'est  engendrement  qu'en  baing, 
Ne  bon  bruit  que  d'homme  banny, 
Ne  ris  qu'après  ung  coup  de  poing. 

Ne  lotz  que  debtes  mettre  en  ny, 
Ne  vraye  amour  qu'en  flaterie, 
N'encontre  que  de  maleureux, 
Ne  vray  rapport  que  menterie, 
Ne  bien  conseillé  qu'amoureux. 

Ne  tel  repos  que  vivre  en  soing, 
N'honneur  porter  que  dire  :  «  Fi  !  », 
Ne  soy  vanter  que  de  faulx  coing, 
Ne  santé  que  d'homme  bouffy, 
Ne  hault  vouloir  que  couardie, 
Ne  conseil  que  de  furieux, 
Ne  doulceur  qu'en  femme  estourdie, 
Ne  bien  conseillé  qu'amoureux. 

Voulez  vous  que  verté  vous  die  ? 
Il  n'est  jouer  qu'en  maladie, 
Lettre  vraye  que  tragédie, 
Lasche  homme  que  chevalereux, 
Orrible  son  que  mélodie, 
Ne  bien  conseillé  qu'amoureux. 


Contre  les  medisans  de  la  France. 


Rencontré  soit  de  bestes  feu  getans, 
Que  Jason  vit,  querant  la  toison  d'or; 
Ou  transmué  d'homme  en  beste  sept  ans, 
Ainsi  que  fut  Nabugodonosor  ; 
Ou  perte  il  ait  et  guerre  aussi  villaine 
Que  les  Troyens  pour  la  prinse  d'Helaine; 
Ou  avallé  soit  avec  Tantalus 
Et  Proserpine  aux  infernaulx  palus; 
Ou  plus  que  Job  soit  en  griefve  souffrance, 
Tenant  prison  en  la  tour  Dedalus, 
Qui  mal  vouldroit  au  royaulme  de  France! 

Quatre  mois  soit  en  ung  vivier  chantans, 
La  teste  au  fons,  ainsi  que  le  butor; 
Ou  au  Grant  Turc  vendu  deniers  contans, 
Pour  estre  mis  au  harnois  comme  ung  tor; 
Ou  trente  ans  soit,  comme  la  Magdalaine, 
Sans  drap  vestir  de  linge  ne  de  laine  ; 
Ou  soit  noyé,  comme  fut  Narcisus, 
Ou  aux  cheveulx,  comme  Absalon,  pendus 
Ou,  comme  fut  Judas,  par  Desperance  ; 
Ou  puist  périr  comme  Simon  Magus, 
Qui  mal  vouldroit  au  royaulme  de  France  ! 

D'Octovien  puist  revenir  le  tems  : 
C'est  qu'on  luy  coule  au  ventre  son  trésor  ; 
Ou  qu'il  soit  mis  entre  meules  flotans 
En  ung  moulin,  comme  fut  saint  Victor; 
Ou  transglouty  en  la  mer,  sans  aleine, 
Pis  que  Jonas  au  corps  de  la  baleine  ; 
Ou  soit  banny  de  la  clarté  Phebus, 
Des  biens  Juno  et  du  soulas  Venus, 
Et  du  dieu  Mars  soit  pugny  a  oultrance, 
Ainsi  que  fut  roy  Sardanapalus, 
Qui  mal  vouldroit  au  royaume  de  France  ! 

Prince,  porté  soit  des  serfs  Eolus 
En  la  forest  ou  domine  Glaucus  ; 
Ou  privé  soit  de  paix  et  d'espérance  : 
Car  digne  n'est  de  posséder  vertus 
Qui  mal  vouldroit  au  royaulme  de  France! 


Des  contraires. 


Je  meurs  de  seuf  auprès  de  la  fontaine, 
Chault  comme  feu,  et  tremble  dent  a  dent; 
En  mon  pais  suis  en  terre  loingtaine; 
Lez  ung  brasier  frissonne  tout  ardent  ; 
Nu  comme  ung  ver,  vestu  en  président, 
Je  ris  en  pleurs  et  attens  sans  espoir; 
Confort  reprens  en  triste  desespoir; 
Je  m'esjouys  et  n'ay  plaisir  aucun  ; 
Puissant  je  suis  sans  force  et  sans  povoir, 
Bien  recueully,  débouté  de  chascun. 

Rien  ne  m'est  seur  que  la  chose  incertaine; 
Obscur,  fors  ce  qui  est  tout  évident; 
Doubte  ne  fais,  fors  en  chose  certaine; 
Science  tiens  a  soudain  accident; 
Je  gaigne  tout  et  demeure  perdent; 
Au  point  du  jour  dis  :  «  Dieu  vous  doint  bon  soir! 
Gisant  envers,  j'ay  grant  paour  de  cheoir; 
J'ay  bien  de  quoy  et  si  n'en  ay  pas  ung; 
Eschoitte  attens  et  d'omme  ne  suis  hoir, 
Bien  recueully,  débouté  de  chascun. 

De  riens  n'ay  soing,  si  mectz  toute  ma  paine 
D'acquérir  biens  et  n'y  suis  prétendent; 
Qui  mieulx  me  dit,  c'est  cil  qui  plus  m'attaine, 
Et  qui  plus  vray,  lors  plus  me  va  bourdent; 
Mon  amy  est,  qui  me  fait  entendent 
D'ung  cigne  blanc  que  c'est  ung  corbeau  noir; 
Et  qui  me  nuyst,  croy  qu'il  m'ayde  a  povoir; 
Bourde,  verté,  au  jour  d'huy  m'est  tout  un  ; 
Je  retiens  tout,  rien  ne  sçay  concepvoir, 
Bien  recueully,  débouté  de  chascun. 

Prince  clément,  or  vous  plaise  sçavoir 
Que  j'entens  moult  et  n'ay  sens  ne  sçavoir  : 
Parcial  suis,  a  toutes  loys  commun. 
Que  sais  je  plus?  Quoy?  Les  gaiges  ravoir, 
Bien  recueully,  débouté  de  chascun, 


Requeste  a  mons.  de  Bourbon. 


Le  mien  seigneur  et  prince  redoubté, 
Fleuron  de  lys,  royalle  geniture, 
Françoys  Villon,  que  Travail  a  dompté 
A  coups  orbes,  par  force  de  bature, 
Vous  supplie  par  ceste  humble  escripture 
Que  lui  faciez  quelque  gracieux  prest. 
De  s'obliger  en  toutes  cours  est  prest. 
Si  ne  doubtez  que  bien  ne  vous  contente  : 
Sans  y  avoir  dommaige  n'interest, 
Vous  n'y  perdrez  seulement  que  l'attente. 

A  prince  n'a  ung  denier  emprunté, 
Fors  a  vous  seul,  vostre  humble  créature. 
De  six  escus  que  luy  avez  presté, 
Cela  pieça  il  meist  en  nourriture. 
Tout  se  paiera  ensemble,  c'est  droiture, 
Mais  ce  sera  legierement  et  prest; 
Car,  si  du  glan  rencontre  en  la  forest 
D'entour  Patay,  et  chastaignes  ont  vente, 
Paié  serez  sans  delay  ny  arrest  : 
Vous  n'y  perdrez  seulement  que  l'attente. 


I6s 


Se  je  peusse  vendre  de  ma  santé 
A  ung  Lombart,  usurier  par  nature, 
Faulte  d'argent  m'a  si  fort  enchanté 
Que  j'en  prendroie,  ce  cuide,  l'adventure. 
Argent  ne  pens  a  gippon  n'a  sainture  ; 
Beau  sire  Dieux!  je  m'esbaïs  que  c'est 
Que  devant  moy  croix  ne  se  comparoist, 
Si  non  de  bois  ou  pierre,  que  ne  mente  ; 
Mais  s'une  fois  la  vraye  m'apparoist, 
Vous  n'y  perdrez  seulement  que  l'attente. 

Prince  du  lys,  qui  a  tout  bien  complaist, 
Que  cuidez  vous  comment  il  me  desplaist, 
Quant  je  ne  puis  venir  a  mon  entente? 
Bien  entendez  ;  aidez  moy.  s'il  vous  plaist  : 
Vous  n'y  perdrez  seulement  que  l'attente. 

SUSCRIPTIOX  DE  LADICTE  REQUESTE 

Allez,  lettres,  faictes  ung  sault  ; 
Combien  que  n'ayez  pié  ne  langue, 
Remonstrez  en  vostre  harangue 
Que  faulte  d'argent  si  m'assault. 


Epistre  a  ses  amis. 


Aiez  pitié,  aiez  pitié  de  moy, 
A  tout  le  moins,  si  vous  plaist,  mes  amis! 
En  fosse  gis,  non  pas  soubz  houx  ne  may, 
En  cest  exil  ouquel  je  suis  transmis 
Par  Fortune,  comme  Dieu  Ta  permis. 
Filles,  amans,  jeunes  gens  et  nouveaulx, 
Danceurs,  saulteurs  faisans  les  piez  de  veaux, 
Vifz  comme  dars,  agus  comme  aguillon, 
Gousiers  tintans  cler  comme  cascaveaux, 
Le  lesserez  la,  le  povre  Villon  ? 

Chantres  chantans  a  plaisance,  sans  loy, 
Galans,  rians,  plaisans  en  fais  et  dis, 
Courens,  alans,  francs  de  faulx  or,  d'aloy, 
Gens  d'esperit,  ung  petit  estourdis, 
Trop  demourez,  car  il  meurt  entandis. 
Faiseurs  de  laiz,  de  motetz  et  rondeaux, 
Quant  mort  sera,  vous  lui  ferez  chaudeaux! 
Ou  gist,  il  n'entre  escler  ne  tourbillon  : 
De  murs  espoix  on  lui  a  fait  bandeaux. 
Le  lesserez  la,  le  povre  Villon  ? 

Venez  le  veoir  en  ce  piteux  arroy, 
Nobles  hommes,  francs  de  quart  et  de  dix, 
Qui  ne  tenez  d'empereur  ne  de  roy, 
Mais  seulement  de  Dieu  de  Paradis  : 
Jeûner  lui  fault  dimenches  et  merdis, 
Dont  les  dens  a  plus  longues  que  ratteaux  ; 
Après  pain  sec,  non  pas  après  gasteaux, 
En  ses  boyaulx  verse  eaue  a  gros  bouillon  ; 
Bas  en  terre,  table  n'a  ne  tresteaulx. 
Le  lesserez  la,  le  povre  Villon  ? 

Princes  nommez,  anciens,  jouvenceaux, 
Impetrez  moy  grâces  et  royaulx  seaux, 
Et  me  montez  en  quelque  corbillon. 
Ainsi  le  font,  l'un  à  l'autre,  pourceaux, 
Car,  ou  l'un  brait,  ils  fuyent  a  monceaux. 
Le  lesserez  la,  le  povre  Villon  ? 


Le  débat  du  cuer  et  du  corps 
de  Villon. 


Qu'est  ce  que  j'oy  !  —  Ce  suis  je?  —  Qui  ?  —  Ton  ci 
Qui  ne  tient  mais  qu'a  ung  petit  filet  : 
Force  n'ay  plus,  substance  ne  liqueur, 
Quant  je  te  voy  retraict  ainsi  seulet, 
Com  povre  chien  tapy  en  reculet.  — 
I    Pour  quoy  est  ce  ?  —  Pour  ta  folle  plaisance.  — 
I    Que  t'en  chault  il  ?  — J'en  ai  la  desplaisance.  — 
I    Laisse  m'en  paix  !  —  Pour  quoy  ?  —  J'y  penserai.  — 
Quant  sera  ce  ?  —  Quant  seray  hors  d'enfance.  — 
Plus  ne  t'en  dis.  —  Et  je  m'en  passeray.  — 

Que  penses  tu?  —  Estre  homme  de  valeur.  — 
Tu  as  trente  ans  ,  c'est  l'aage  d'un  mullet  ; 
Est  ce  enfance  ?  —  Nennil.  —  C'est  donc  folleur 
Qui  te  saisist  ?  —  Par  ou  ?  Par  le  collet  ?  — 
Rien  ne  congnois.  —  Si  fais,  —  Quoy? — Mouche  en  1 
L'ung  est  blanc,  l'autre  noir,  c'est  la  distance.  — 
Est  ce  donc  tout  ?  —  Que  veulx  tu  que  je  tance  ? 
Se  n'est  assez,  je  recommenceray.  — 
Tu  es  perdu  !  —  J'y  mettray  résistance.  — 
Plus  ne  t'en  dis.  —  Et  je  m'en  passeray.  — 

J'en  ay  le  dueil  ;  toy,  le  mal  et  douleur. 
Se  feusses  ung  povre  ydiot  et  folet, 
Encore  eusses  de  t'excuser  couleur  : 
Si  n'as  tu  soing,  tout  t'est  ung,  bel  ou  let. 
Ou  la  teste  as  plus  dure  qu'ung  jalet, 
Ou  mieulx  te  plaist  qu'onneur  ceste  meschance  !  j 
Que  respondras  a  ceste  conséquence  ?  — 
J'en  seray  hors  quant  je  trespasseray.  — 
Dieu,  quel  confort  !  Quelle  sage  éloquence  1 
Plus  ne  t'en  dis.  —  Et  je  m'en  passeray.  — 

Dont  vient  ce  mal  ?  —  Il  vient  de  mon  maleuï 
Quant  Saturne  me  feist  mon  fardelet, 
Ces  maulx  y  meist,  je  le  croy.  —  C'est  foleur  : 
Son  seigneur  es,  et  te  tiens  son  varlet, 
Voy  que  Salmon  escript  en  son  rolet  : 
«  Homme  sage,  ce  dit  il,  a  puissance 
Sur  planètes  et  sur  leur  influence.  »  — 
Je  n'en  croy  riens  ;  tel  qu'ilz  m'ont  fait  seray.  — 
Que  dis  tu  ?  — Dea  !  certes,  c'est  ma  créance.  — 
Plus  ne  t'en  dis.  —  Et  je  m'en  passeray. 

Veulx  tu  vivre?  —  Dieu  m'en  doint  la  puissance  !  — 
Il  te  fault...  —  Quoy  ?  —  Remors  de  conscience, 
Lire  sans  fin.  —  En  quoy  ?  —  Lire  en  science, 
Laisser  les  folz  !  —  Bien  j'y  adviseray.  — 
Or  le  retien  !  —  J'en  ay  bien  souvenance.  — 
N'atens  pas  tant  que  tourne  a  desplaisance. 
Plus  ne  t'en  dis.  —  Et  je  m'en  passeray. 


Problème  au  nom  de  fortune. 


Fortune  fus  par  clers  jadis  nommée, 
Que  toy,Françoys,crie  et  nomme  murtriere, 
Qui  n'es  homme  d'aucune  renommée. 
Meilleur  que  toy  fais  user  en  plastriere, 
Par  povreté,  et  fouyr  en  carrière  ; 
S'a  honte  vis,  te  dois  tu  doncques  plaindre? 
Tu  n'es  pas  seul;  si  ne  te  dois  complaindre. 
Regarde  et  voy  de  mes  fais  de  jadis, 
Mains  vaillans  homs  par  moy  mors  et  roidis  ; 
Et  n'es,  ce  sçais,  envers  eulx  ung  souillon. 
Appaise  toy,  et  mets  fin  en  tes  dis. 
Par  mon  conseil  prens  tout  en  gré,  Villon  ! 

Contre  grans  roys  me  suis  bien  anymee, 
Le  temps  qui  est  passé  ça  en  arrière  : 
Priam  occis  et  toute  son  armée, 
Ne  luy  valut  tour,  donjon,  ne  barrière; 
Et  Hannibal  demoura  il  derrière  ? 
En  Cartaige  par  Mort  le  feis  attaindre  ; 
Et  Scypion  l'ArTriquan  feis  estaindre  ; 
Julles  César  au  sénat  je  vendis  ; 
En  Egipte  Pompée  je  perdis; 

En  mer  noyé  Jason  en  ung  bouillon  ; 
Et  une  fois  Romme  et  Rommains  ardis. 
Par  mon  conseil  prens  tout  en  gré,  Villon  ! 

Alixandre,  qui  tant  feist  de  hemee, 
Qui  voulut  veoir  l'estoille  pouçiniere, 
Sa  personne  par  moy  fut  envlimee  ; 
Alphasar  roy,  en  champ,  sur  sa  baniere 
Rué  jus  mort,  cela  est  ma  manière, 
Ainsi  l'ay  fait,  ainsi  le  maintendray  : 
Autre  cause  ne  raison  n'en  rendray, 
Holofernes  l'ydolastre  mauldis, 
Qu'occist  Judith  (et  dormoit  entandis  !) 
De  son  poignart,  dedens  son  pavillon  ; 
Absalon,  quoy?  en  fuyant  le  pendis. 
Par  mon  conseil  prens  tout  en  gré,  Villon  ! 

Pour  ce,  Françoys,  escoute  que  te  dis  : 
Se  riens  peusse  sans  Dieu  de  Paradis, 
A  toy  n'autre  ne  demoufroit  haillon, 
Car,  pour  ung  mal,  lors  j'en  feroye  dix. 
Par  mon  conseil  prens  tout  en  gré,  Villon  ! 


L'Epitaphe  Villon. 


Frères  humains  qui  après  nous  vivez, 
N'ayez  les  cuers  contre  nous  endurcis, 
Car,  se  pitié  de  nous  povres  avez, 
Dieu  en  aura  plus  tost  de  vous  mercis. 
Vous  nous  voiez  cy  attachez  cinq,  six  : 
Quant  de  la  chair,  que  trop  avons  nourrie, 
El^è  est  pieça  dévorée  et  pourrie, 
Et  nous,  Ls  os,  devenons  cendre  et  pouldre. 
De  mostre  mal  personne  ne  s'en  rie  ; 
Mais,  priez  Dieu  que  tous  nous  vueille  absouldre  ! 


Se  vous  clamons  frères,  pas  n'en  devez 
"Avoir  desdaing,  quoy  que  fusmes  occis 
Par  justice.  Toutesfois,  vous  sçavez 
Que  tous  hommes  n'ont  pas  bon  sens  rassis  ; 
Excusez  nous,  puis  que  sommes  transsis, 
Envers  le  fils  de  la  Vierge  Marie, 
Que  sa  grâce  ne  soit  pour  nous  tarie, 
Nous  préservant  de  l'infernale  fouldre. 
Nous  sommes  mors,  ame  ne  nous  harie  ; 
Mais  priez  Dieu  que  tous  nous  vueille  absouldre  ! 

La  pluye  nous  a  debuez  et  lavez. 
Et  le  soleil  desséchiez  et  noircis; 
Pies,  corbeaulx,  nous  ont  les  yeux  cavez, 
Et  arrachié  la  barbe  et  les  sourcis. 
Jamais  nul  temps  nous  ne  sommes  assis  ; 
Puis  ça,  puis  la,  comme  le  vent  varie, 
A  son  plaisir  sans  cesser  nous  charie, 
Plus  becquetez  d'oiseaulx  que  dez  a  couldre. 
Ne  soiez  donc  de  nostre  confrairie; 
Mais  priez  Dieu  que  tous  nous  vueille  absouldre  ! 

Prince  Jhesus,  qui  sur  tous  a  maistrie, 
Garde  qu'Enfer  n'ait  de  nous  seigneurie  : 
A  lui  n'ayons  que  faire  ne  que  souldre. 
Hommes,  icy  n'a  point  de  mocquerie  ; 
Mais  priez  Dieu  que  tous  nous  vueille  sbsoulfJare  ! 


Louenge  a  la  court  de  parlement. 


Tous  mes  cinq  sens  :  yeulx,  oreilles  et  bouche, 
Le  nez,  et  vous,  le  sensitif  aussi; 
Tous  mes  membres  ou  il  y  a  reprouche, 
En  son  endroit  ung  chascun  die  ainsi  : 
«  Souvraine  Court,  par  qui  sommes  icy, 
Vous  nous  avez  gardé  de  desconfire. 
Or  la  langue  seule  ne  peut  souffire 
A  vous  rendre  souffisantes  louenges  ; 
Si  parlons  tous,  fille  du  souvrain  Sire, 
Mere  des  bons  et  seur  des  benois  anges  !  » 

Cuer,  fendez  vous,  ou  percez  d'une  broche, 
Et  ne  soyez,  au  moins,  plus  endurcy 
Qu'au  désert  fut  la  forte  bise  roche 
Dont  le  peuple  des  Juifs  fut  adoulcy  : 
Fondez  lermes  et  venez  a  mercy  ; 
Comme  humble  cuer  qui  tendrement  souspire, 
Louez  la  Court,  conjointe  au  Saint  Empire, 
L'eur  des  Françoys,  le  confort  des  estranges, 
Procréée  lassus  ou  ciel  empire, 
Mere  des  bons  et  seur  des  benois  anges  ! 

Et  vous,  mes  dens,  chascune  si  s'esloche  ; 
Saillez  avant,  rendez  toutes  mercy 
Plus  hautement  qu'orgue,  trompe,  ne  cloche, 
Et  de  maschier  n'ayez  ores  soussy  ; 
Considérez  que  je  feusse  transsy, 
Foye,  pommon  et  rate,  qui  respire; 
Et  vous,  mon  corps,  qui  vil  estes  et  pire 
Qu'ours  ne  pourceau  qui  fait  son  nyt  es  fanges, 
Louez  la  Court,  avant  qu'il  vous  empire, 
Mere  des  bons  et  seur  des  benois  anges  ! 

Praince,  trois  jours  ne  veuillez  m'escondire, 
Pour  moy  pourveoir  et  aux  miens  «  à  Dieu  » 
Sans  eulx  argent  je  n'ay  icy  n'aux  changes. 
Court  triumphant,  fiât,  sans  me  desdire, 
Mere  des  bons  et  seur  des  benois  anges  ! 


De  l'appel. 


Que  vous  semble  de  mon  appel, 
Garnier?  Feis  je  sens  ou  folie? 
Toute  beste  garde  sa  pel; 
Qui  la  contraint,  efforce  ou  lie, 
Selle  peult,  elle  se  deslie. 
Quant  donc  par  plaisir  voluntaire 
Chantée  me  fut  ceste  omelie, 
Estoit  il  lors  temps  de  moy  taire  ? 

Se  feusse  des  hoirs  Hue  Cappel, 
Qui  fut  extrait  de  boucherie, 
On  ne  m'eust,  parmy  ce  drappel, 
Fait  boire  en  ceste  escorcherie. 
Vous  entendez  bien  joncherie  ? 
Mais  quant  ceste  paine  arbitraire 
On  me  jugea  par  tricherie, 
Estoit  il  lors  temps  de  moy  taire  ? 

Cuidiez  vous  que  soubz  mon  cappel 
N'y  eust  tant  de  philosophie 
Comme  de  dire  :  «  J'en  appel  »  ? 
Si  avoit,  je  vous  certiffie, 

Combien  que  point  trop  ne  m'y  fie. 
Quant  on  me  dist,  présent  notaire  : 
ce  Pendu  serez  !  »  je  vous  afïie, 
Estoit  il  lors  temps  de  moy  taire  ? 

Prince,  se  j'eusse  eu  la  pépie, 
Pieça  je  feusse  ou  est  Clotaire. 
Aux  champs  debout  comme  une  espie. 
Estoit  il  lors  temps  de  moy  taire  ? 


POÉSIES 


1*1 

La  joye,  confort  de  mes  yeulx, 
Qui  nostre  paix  batist  et  brasse  ! 

La  paix,  c'est  assavoir,  des  riches, 
Des  povres  le  substantement, 
Le  rebours  des  félons  et  chiches, 
Très  nécessaire  enfantement, 
Conceu,  porté  honnestement, 
Hors  le  pechié  originel, 
Que  dire  je  puis  sainctement 
Souvrain  bien  de  Dieu  éternel  ! 

Nom  recouvré,  joye  de  peuple, 
Confort  des  bons,  de  maulx  retraicte; 
Du  doulx  seigneur  première  et  seule 
Fille,  de  son  cler  sang  extraicte, 
Du  dextre  costé  Clovis  traicte  ; 
Glorieuse  y  mage  en  tous  fais, 
Ou  hault  ciel  créée  et  pourtraicte 
Pour  esjouyr  et  donner  paix  ! 

En  l'amour  et  crainte  de  Dieu 
Es  nobles  flans  César  conceue, 
Des  petis  et  grans  en  tout  lieu 
A  très  grande  joye  receue, 
De  l'amour  Dieu  traicte,  tissue, 
Pour  les  discordez  ralier 
Et  aux  enclos  donner  yssue, 
Leurs  lians  et  fers  délier. 


Aucunes  gens,  qui  bien  peu  sentent, 
Nourris  en  simplesse  et  confis, 
Contre  le  vouloir  Dieu  attentent, 
Par  ignorance  desconfis, 
Desirans  que  feussiez  ung  fils; 
Mais  qu'ainsi  soit,  ainsi  m'aist  Dieux, 
Je  croy  que  ce  soit  grans  proufis. 
Raison  :  Dieu  fait  tout  pour  le  mieulx. 

Du  psalmiste  je  prens  les  dis  : 
Delectasli  me,  Domine, 
In  factura  tua  ;  si  dis  : 
Noble  enfant,  de  bonne  heure  né, 
A  toute  doulceur  destiné, 
Manne  du  Ciel,  céleste  don, 
De  tous  bienfais  le  guerdonné, 
Et  de  noz  maulx  le  vray  pardon! 

Double  ballade. 

/^~~*\  ombien  que  j'ay  leu  en  ung  dit  : 


^ — ^  Qui  te  presentem  laudabit  ; 
Toutesfois,  non  obstant  cela, 
Oncques  vray  homme  ne  cela 
En  son  courage  aucun  grant  bien, 
Qui  ne  le  montrast  ça  et  la  : 
On  doit  dire  du  bien  le  bien. 


Inimicum  putes,  y  a, 

Saint  Jehan  Baptiste  ainsy  le  fist, 
Quant  l'Aignel  de  Dieu  descela. 
En  ce  faisant  pas  ne  mesfist, 
Dont  sa  voix  es  tourbes  vola  ; 
De  quoy  saint  Andry  Dieu  loua, 
Qui  de  lui  cy  ne  sçavoit  rien, 
Et  au  fils  de  Dieu  s'aloua  : 
On  doit  dire  du  bien  le  bien. 

Envoiee  de  Jhesuschrist  ; 
Rappeliez  ça  jus  par  deçà 
Les  povres  que  Rigueur  proscript 
Et  que  Fortune  betourna. 
Si  sçay  bien  comment  il  m'en  va  : 
De  Dieu,  de  vous,  vie  je  tien. 
Benoist  celle  qui  vous  porta  ! 
On  doit  dire  du  bien  le  bien. 

Cy  devant  Dieu,  fais  congnoissance, 
Que  créature  feusse  morte, 
Ne  feust  vostre  doulce  naissance, 
En  charité  puissant  et  forte, 
Qui  ressuscite  et  reconforte 
Ce  que  Mort  avoit  prins  pour  sien. 
Vostre  présence  me  conforte  : 
On  doit  dire  du  bien  le  bien. 

Cy  vous  rans  toute  obeyssance, 
Ad  ce  faire  raison  m'exorte. 


De  toute  ma  povre  puissance  ; 
Plus  n'est  deul  qui  me  desconforte, 
N'aultre  ennuy  de  quelconque  sorte. 
Vostre  je  suis  et  non  plus  mien  ; 
Ad  ce,  droit  et  devoir  m'enhorte  : 
On  doit  dire  du  bien  le  bien. 

O  grâce  et  pitié  très  immense, 
L'entrée  de  paix  et  la  porte, 
Some  de  bénigne  clémence, 
Qui  noz  faultes  toult  et  supporte, 
Si  de  vous  louer  me  déporte, 
Ingrat  suis,  et  je  le  maintien, 
Dont  en  ce  refrain  me  transporte  : 
On  doit  dire  du  bien  le  bien. 

Princesse,  ce  loz  je  vous  porte, 
due  sans  vous  je  ne  feusse  rien. 
A  vous  et  à  tous  m'en  rapporte  : 
On  doit  dire  du  bien  le  bien, 

Euvre  de  Dieu,  digne,  louée 
Autant  que  nulle  créature, 
De  tous  biens  et  vertus  douée, 
Tant  d'esperit  que  de  nature 
Que  de  ceulx  qu'on  dit  d'adventure, 
Plus  que  rubis  noble  ou  balais  ; 
Selon  de  Caton  l'escripture  : 
Patrem  insequitur  proies. 

Port  asseuré,  maintien  rassiz, 
Plus  que  ne  peut  nature  humaine, 
Et  eussiez  des  ans  trente  six  ; 
Enfance  en  riens  ne  vous  demaine. 
Que  jour  ne  le  die  et  sepmaine, 
Je  ne  sçay  qui  me  le  défiant. 
Ad  ce  propos  ung  dit  ramaine  : 
ce  De  saige  mere  saige  enfant.  » 

Dont  résume  ce  que  j'ay  dit  : 
Nova  pro génies  celo, 
Car  c'est  du  poëte  le  dit, 
Jamjam  demittitur  alto. 
Saige  Cassandre,  belle  Echo, 
Digne  Judith,  caste  Lucresse, 
Je  vous  cognois,  noble  Dido, 
A  ma  seule  dame  et  maistresse. 

En  priant  Dieu,  digne  pucelle, 
Qu'il  vous  doint  longue  et  bonne  vie  ; 
Qui  vous  ayme  ma  damoiselle, 
Ja  ne  coure  sur  luy  envie. 
Entière  dame  et  assouvie, 
J'espoir  de  vous  servir  ainçoys, 
Certes,  se  Dieu  plaist,  que  dévie 
Vostre  povre  escolier  Françoys. 


Rondeau. 

Jenin  l'Avenu, 
Va-t-en  aux  estuves  ; 
Et  toy  la  venu, 
Jenin  l'Avenu, 

Si  te  lave  nud 
Et  te  baigne  es  cuves. 
Jenin  l'Avenu, 
Va-t-en  aux  estuves. 


Quatrain. 

Je  suis  Françoys,  dont  il  me  poise, 
Né  de  Paris  empres  Pontoise, 
Et  de  la  corde  d'une  toise 
Sçaura  mon  col  que  mon  cul  poise, 


GLOSSAIRE 


A,  avec,  contre,  pour. 
Abolu,  absous. 
Aconter,  estimer, 
Acouter,  approcher. 
Adestre,  adroite. 
A f fier,  garantir. 
Aherdre,  toucher. 
Ainçoys,  avant. 
Aist,  Aide. 

Aller  à  Montpipeau,  à  Rael, 
voler. 

Aloue,  alouette. 

Alouer  (s'),  se  louer  pour  un 
travail. 

Amatiste,  améthyste. 

Amy,  amict,  vêtement  sacerdo- 
tal. 

Angelot,  monnaie  française  por- 
tant l'image  de  saint  Michel. 
Un  ange  équivaut  à  deux 
angelots. 

Ante,  tante. 

Aorer,  adorer. 

Apateller,  nourrir. 

Apostolles,  pape. 

Approuchier,  copuler. 

Archier,  buveur. 

Artifier,  composer,  arranger. 

Arsure,  goût  de  brûlé. 

Assigner,  assurer  financière- 
ment. 

Assuivre,  poursuivre. 

Atayner,  vexer,  irriter. 


Attinié,  de  bonne  mine,  attifé. 
Aulmoire,  armoire. 

Barat,  tromperie. 

Bature,  coups  par  mesure  de 

correction. 
Baud,  gaillard. 
Bandit,  proclame,  assure. 
Belin,  mouton. 

Bersandé,  frappé  comme  une 

cible. 
Beu,  ivre. 

Billart,  crosse  pour  jouer  aux 
boules. 

Blanc,   monnaie  d'argent  de 

petite  valeur. 
Blanche,  blonde. 
Boiture,  action  de  boire. 
Bonne,  borne. 
Boufé,  enlevé  par  le  vent. 
Bouge,  valise. 

Bourde  jus  mise,  «  blague  à 

part  ». 
Bourder,  mentir. 
Branc,  épée. 
Brette,  bretonne. 
Brosse,  broussaille. 
Brcuïïer,  agir  par  sortilèges. 
Broyer,  mortier. 
Bruit,  renommée. 
Bruïare  bigod,  by'r  Lord,  by 

God  (juron  anglais). 
Buer,  lessiver. 


Bureau,  drap  grossier. 

Cadès,  capitaine, 

Ça  jus,  ici -bas. 

Canceller,  raturer. 

Canettes,  canes.  Rabelais  dit  : 
ferrer  les  cigales. 

Caquetière,  bavardes. 

Carre,  dimension. 

Cascaveau,  grelot,  provençal  : 
cascaveu. 

Caver,  creuser. 

Cayement,  mendiant. 

Ceps,  pièces  de  bois  où  l'on 
enfermait  les  jambes  des  pri- 
sonniers. 

Chaieres,  chaires. 

Chaloir,  importer. 

Chanjon,  enfant  substitué  par  le 
Diable. 

Charretée,  gros  tonneau. 

Chastoy,  châtiment. 

Chevance,  fortune,  bien. 

Chevaucheur  d'escouvetes,  sor- 
cier, chevaucheur  de  balais. 

Chief  (en),  tête  nue. 

Chiere,  visage. 

Coete,  queue,  sens  obscène . 

Coquart,  imbécile. 

Cordouen,  cuir  de  Cordoue. 

Courcier,  courroucer. 

Croye,  craie. 

Cuidereau,  galant,  prétentieux, 
fat. 

Demy  sain,  ceinture  à  chaînons 

de  métal. 
Des,  doigts. 
Des  façon,  ruine. 
Deshait,  mauvaise  humeur. 
Détester,  déshériter. 
Detrayner,  maltraiter. 
Dévier,  quitter  la  vie,  mourir. 
Dix,  dîme. 

Doint,  donne  (subj.). 

Doller,  aplanir  le  bois  à  la 

doloire . 
Drappilles,  chiffons. 
Droit,  vrai. 

Effimere,  éphémère, 

Embrochier,  mettre  en  perce. 

Empestrer,  obtenir  (ou  empê- 
cher). 

Enfondu,  mouillé. 

Engrillonè,  les  poucettes,  les 
«  grillons  »  aux  mains. 

Enjaultrer,  tromper. 

Enmouflè,  ganté. 

Ennè  «  est  un  juron  de  fille  », 
dit  Marot. 

Ennementes,  certainement. 

Enserchùr,  rechercher. 

Entroeil,  espace  entre  les  deux 
yeux. 

Envers,  couché  sur  le  dos. 

Envlimè,  envenimé. 

Envys,  à  regret. 

Erbier,  herboriste. 

Errant,  rapidement,grand'erre. 

Erre  =  train,  chemin. 
Escaché,  écrasé. 
Eschappin,  escarpin. 
Eschever,  esquiver. 
Eschoitte,  hoirie. 
Esclat,  bâton,    échalas.  On 

trouve    escalas    dans  Du 

Cange. 
Escourjon,  étrivière. 
Eslochier  (V),  s'ébranler. 
Esme,  estimation. 
Esmorchier,  morceler. 
Espie,  espion. 
Espoindre,  poindre. 
Esprevier,  épervier. 
Essangier,  lessiver. 
Essoine,  peine,  tourment. 
Esteuf,  balle  du  jeu  de  paume. 

Estrenes  (faire  ses),  se  payer 

du  bon  temps. 
Estront  de  mouche,  cire. 
Extrace,  extraction. 

Faffèe  {faire  la),  faire  l'amour. 

Faictis,  bien  fait. 

Fainctif,  trompeur. 

Fauître,  feutre. 

Fenestre,  boutique,  étalage. 

Fetart,  paresseux. 

Finer  de,  se  procurer. 

Fît,  fie,  tumeur  en  forme  de 

figue. 
Flou,  fluet. 

Fromentée,  bouillie  de  farine 

de  froment. 
Fruit,  enfant  au  ventre  de  sa 

mère. 
Fuerre,  paille. 

Fumer  (se),  se  fâcher,  s'échauf- 
fer. 

Fuste,  vaisseau  léger. 

Galle   et  Gallans,  noce,  no- 
ceurs. 

Garmenter  (se),  se  lamenter. 

Get,  jeton. 

Glic,  jeu  de  cartes. 

Gluyon   de  fuerre,   botte  de 

paille. 
Gonne,  jupe. 

Goyere,  sorte  de  pâtisserie. 
Greigneur  (le),  le  plus  grand. 
Grève,  partie  antérieure  de  la 

jambe. 
Grivelé,  ridé. 

Grongniée,  coup  de  poing. 
Groselles  (maschier  des),  subir 

un  affront. 
Grosser,  copier. 

Guysarme,  hache  à  deux  tran- 
chants. 


Hait,  humeur;  de  bon  hait, 
avec  plaisir. 

Harier,  importuner. 

Haschier,  causer  de  la  peine. 

Havée,  poignée. 

Havet,  crochet. 

Hernie,  bataille,  échauffourée. 

Hober  (se),  bouger. 

Huchier,  appeler. 

Hucque,  manteau  avec  capu- 
chon. 

Hutin,  tapage. 

Hutinet,  maillet  de  tonnelier 
(pris  à  double  sens). 

Informer,  façonner. 
Impetrer,  obtenir. 

Jacoppin,  crachat. 
falet,  galet. 

fambot,  petite  jambe,  membre 
viril. 

Jangleresse,  menteuse. 

Jeu,  couché  (pron.  \u). 

Jeu  a" asm,  copulation. 

Joincte,  jointure. 

Joindre  (se)  à  la  plume,  terme 
de  fauconnerie.  Se  dit  de 
l'oiseau  qui  se  prend  au 
leurre  pour  avoir  sa  pâture 
(Lacroix). 

Joint,  bien  fait. 

J 011  chérie,  tromperie. 

Laidangier,  blâmer. 
Lais,  legs. 
Las,  filet,  lacs. 
Lectry,  lutrin, 

Leschier,  vivre  en  gourmand. 
Linget,  mince,  délié. 
Lubre,  glissant. 
Lunettes,  les  yeux. 
Lus,  luth. 

Maille,  monnaie  de  petite  va- 
leur. 

Maillon,  maillot. 

Mains  (n'être  que  du),  impor- 
ter peu. 

Mais,  plus. 

Manne  (venir  de),  tomber  du 
ciel. 

Mariote,  fillette. 

Mate,  triste. 

Mathon,  fromage  mou. 

Mauffei,  le  Diable. 

May,  rameau  vert. 

Mendre  (le),  le  moindre. 

Mercerot,  porte-balle. 

Merir,  mériter. 

Meseau,  lépreux. 

Meshaing,  douleur. 

Mestier,  besoin. 

Meure,  mûre. 

Miege,  médecin. 

Mitaines  aux  nopces,  coups 
donnés  en  signe  de  réjouis- 
sance. (Voir  l'histoire  du 
sieur  de  Bacqué  dans  Rabe- 
lais, 1.  IV,  c.  14). 

Morillon  (vin),  gros  vin  rouge. 

Mouiller,  femme. 

Mou  se,  museau. 

Mussier,  dissimuler. 

Noysier,  quereller. 
Ny  (mettre  en),  nier. 

O,  avec. 

Oe,  oie. 

Oistre,  huître. 

Orbe  (coup),  contusion. 

Ord,  sale. 

Paelle,  poêle,  chaudron. 
Palus,  marais. 
Papaliste,  papauté. 
Papier,  bégayer. 


Parir,  enfanter. 

Passot,  sorte  de  dague. 

Past,  nourriture. 

Patart,  petite  monnaie  arté- 
sienne et  flamande. 

Peaultre,  étain. 

Pelotes,  balles  de  plomb. 

Pesle,  pêne. 

Peu,  nourri  (pron.  pu). 

Piétons,  le  guet. 

Pie%  bilans  (avoir  les),  pro- 
mettre et  ne  pas  tenir. 

Pie-i  de  veau  (faire  les),  gamba- 
der. 

Pigne,  peigne. 

Plaque,  monnaie  de  cuivre. 

Plege,  caution,  répondant. 

Plombée,  fouet  ou  masse  gar- 
nie de  plomb. 

Plumail  au  vent  (mettre  le), 
abandonner. 

Poirre,  péter. 

Poise,  pèse  (de  peser). 

Potence  de  Saint- Mor,  béquille 
laissée  en  ex-voto  à  Saint- 
Maur-les-Fossés. 

Prenant  (près),  retenant  tout  ce 
qu'ils  touchent. 

Pyon,  buveur,  ivrogne. 

Quelongne  (être  en),  être  en 
faveur. 

Raillias,  festin. 
Raillon,  dard. 
Raine,  grenouille. 
Ramentevoir,  rappeler. 
Ranguillon,  ardillon. 
Rappeau,  rappel  (au  tribunal 

ecclésiastique). 
Reagal,  realgar. 
Rëau,  monnaie  d'or. 
Rebrassé,  retroussé. 
Recipe,  recette. 

Reffaict,  bien  nourri. 

Réfrigère,  rafraîchissement. 

Remaindre,  demeurer. 

Requoy,  repos. 

Rere,  raser. 

Rei  et  Ret,  rasé,  ras. 

Ribler,  piller. 

Riote,  querellé. 

Roquart,  vieille  rosse. 

Rouiller,  battre. 

Ruit,  rut. 

Sade,  gracieuse. 

Sadinet,  parties  sexuelles  de  la 

femme, 
Saulsoye,  saussaie. 
Sedure,  éloigner. 
Seigner,  bénir  en   faisant  le 

signe  de  la  croix. 
Sendail,  cendal,  étoffe  de  soie. 
Setie%,  homme  de  sens. 
Seuf,  soif. 
Sidere,  astre. 
Sollier,  étage. 
Soret,  hareng  saur. 
Souffreîe,  disette. 
Souldre,  solder. 
Sumer,  semer. 
Sur,  chez. 

Surcot,  manteau,  robe  de  des- 
sus. 

Sure  (ne  jus  ne),  ni  en  bas,  ni 
en  haut. 


Syon,  rejeton. 

Tabart,  manteau  long. 
Tacon,  martinet  fait  de  lanières 
de  cuir. 

Tàlant  (mal),  mauvaise  vo- 
lonté. 

Taïïenwuse,  soufflé  au  fromage. 

Tancer,  disputer. 

Targe,  bouclier. 

Tayon,  grand-père. 

Tor,  taureau. 

Tordre  (se),  se  séparer. 

Tostée,  tranche  de  pain  grillé. 

Touaille,  pièce  de  toile. 

Tracer,  suivre  à  la  trace. 

Traiciis,  joli. 

Transy,  mort. 

Truie,  machine  de  guerre. 

Valeton,  jeune   homme  non 

marié. 
Vecir,  vesser. 

Vielle  (mettre  la  vielle  sous  le 

banc),  se  retirer  de  la  fête. 
Villotière,  qui  court  par  la  ville. 
Vin  de  buffet,  piquette. 
Vis,  visage. 
Vlimeux,  venimeux. 
Voirre,  verre. 
Voultii,  voûté,  arqué. 

Ysnel,  prompt. 

AU  LECTEUR 


Cette  nouvelle  édition  de  Villon,  qu'on  pourrait 
proprement  appeler  :  Les  Oysivetei  d'un  Rat  de  Librairie, 
est  un  essai  de  restitution  d'une  époque  par  son  image- 
rie, à  la  faveur  d'un  poème  immortel. 

C'est  ici,  non  pas  l'explication  d'un  texte,  mais  une 
légère  évocation  des  êtres  et  des  choses,  parallèle  au 
poème.  Nous  croyons  qu'il  sera  agréable  au  lecteur  de 
voir  renaître,  d'après  des  documents  tous  authentiques, 
les  visages,  les  attitudes,  les  modes,  voire  les  décors 
familiers  du  xve  siècle. 

Le  titre  dit,  car  il  doit  être  bref,  «  d'après  des  figures 
du  temps  ».  Ceci  n'est  pas  tout  à  fait  exact.  On  perd  la 
trace  de  Villon  en  1463,  les  plus  anciennes  images  repro- 
duites datent  de  1478.  Quelques-unes  même,  exception- 
nellement, vont  jusqu'à  Tannée  1533,  date  de  l'édition 
de  Marot.  L'anachronisme  n'est  pas  bien  grave  et  nous 
a  permis  de  rééditer  des  gravures  sur  bois  dont  la 
reproduction  fidèle  conserve  toute  la  vivacité  du  trait 
original,  au  lieu  que  des  miniatures  rigoureusement 
contemporaines  du  Testament  ne  nous  eussent  donné 
que  des  phototypies  grises  et  ennuyeuses.  Et  quoi- 
qu'en  puissent  dire  les  érudits  trop  méticuleux,  les  pauvres 
vieilles  sottes  de  Maître  Françoys  devaient  ressembler  de 
bien  près  à  celles  des  Evangiles  des  Quenouilles  (1483). 

Nous  avons  suivi  dans  ^ 
cette  édition  le  texte  établi  avec  tant  de  soin  et  d'intel- 
ligence par  Auguste  Longnon  (Les  Classiques  français 
du  Moyen  Age.  François  Villon,  Œuvres,  2  e  édition, 
revue  par  Lucien  Foulet,  Paris,  Champion,  19 14),  en 
adoptant  toutefois  certaines  lectures  de  M.  Pierre  Cham- 
pion, dans  son  savant  et  curieux  ouvrage  :  Fran- 
çois Villon  et  son  œuvre,  Paris,  Champion, 
1914,  et  quelques  autres  de  M.  Louis 
Thuasne ,   François    Villon , 
Œuvres ,   Paris ,  Pi- 
card, 1923. 


La  présente  édition,  la  première 
de  la  série 


augmentée  des  Lais,  des  Ballades  et 
des  Poésies,  comprend  deux  cents  exem- 
plaires  de   luxe   sur    Montval  gris 
numérotés  de  i  à  200, 
Elle  a  été  imprimée  par 
Protat  frères 
à  Mâcon 

